qundao/data-zh-poetry huggingface dataset:
上枣林诸闸
作者：林光
朝代：明

酒杯谁共领风光，一日春催一日忙。闸水添疑潮夺岸，燕泥融讶草生香。丹心未逐风旗舞，暮景何堪道路长。世味尝来今更熟，了无清思入诗囊。
上金匙银箸滩
作者：林光
朝代：明

谩向滩头插纸钱，金匙银箸险相连。人间自有安流处，笑煞南来北去船。
下吕梁洪二首
作者：林光
朝代：明

闪闪奔流一线斜，横波沈石乱如牙。凭谁寄语操舟子，出入艰危莫浪誇。电走星驰亦骇人，点篙移柁捷如神。细看水手争长技，坐我安流自在身。
下吕梁洪二首·其一
作者：林光
朝代：明

闪闪奔流一线斜，横波沈石乱如牙。凭谁寄语操舟子，出入艰危莫浪誇。
下吕梁洪二首·其二
作者：林光
朝代：明

电走星驰亦骇人，点篙移柁捷如神。细看水手争长技，坐我安流自在身。
下邳
作者：林光
朝代：明

篇诗曾记咏留侯，二十年来亦浪游。黄石老人今在否，北风吹我过邳州。
与处州吴千兵索金盘露
作者：林光
朝代：明

磁瓶千里贮琼浆，一滴金盘露未尝。杨柳风偏吹醒眼，牡丹花不入愁肠。閒吟莫助诗怀壮，静坐宁须舞袖长。春景满前催晚醉，大书吾笑为谁忙。
与杨居敬大尹叙别
作者：林光
朝代：明

漕河谁遣此舟连，旅次相看岂乏贤。闸水正添催麦雨，酒杯频送熟梅天。除书分领千山远，侍御携行一水便。说别偶来经汶上，沧浪歌动晚风前。
与秉之夜话兼寄时嘉
作者：林光
朝代：明

何处登临费杖扶，平铺在眼尽夷途。从教鹤发催人世，不信牛衣泣丈夫。木榻可疑他夜雨，松灯还照旧时书。乘田委吏都吾事，只把宣尼作范模。
东墅
作者：林光
朝代：明

门外青山自不群，杖藜消得几回春。状元一饭谋仍拙，若个诸郎有几人。
东田草屋为张凤举明府
作者：林光
朝代：明

东田田上结茅茨，插柳牵萝护短篱。粳稻熟来馀岁计，水云深处落吾伊。牛刀出试调元手，莎径翻思曝背时。閒煞辋川寻乐地，欲将真境问王维。
东鲁门
作者：林光
朝代：明

贪拜贫官不疗贫，脚根还踏鲁东门。题诗试问门前客，鲁叟何缘也在陈。东鲁东周迹已陈，古人风致又今人。绕城桑柘苍烟外，依旧青山问白云。曲曲河流远远山，参差台殿百花间。天机满眼谁收拾，太极圈中着语难。沂泗交流一派斜，轻烟笼罩万人家。灵光古殿无寻处，惟见黄槐几树花。
东鲁门·其一
作者：林光
朝代：明

贪拜贫官不疗贫，脚根还踏鲁东门。题诗试问门前客，鲁叟何缘也在陈。
东鲁门·其三
作者：林光
朝代：明

曲曲河流远远山，参差台殿百花间。天机满眼谁收拾，太极圈中着语难。
东鲁门·其二
作者：林光
朝代：明

东鲁东周迹已陈，古人风致又今人。绕城桑柘苍烟外，依旧青山问白云。
东鲁门·其四
作者：林光
朝代：明

沂泗交流一派斜，轻烟笼罩万人家。灵光古殿无寻处，惟见黄槐几树花。
严之北高峰奇绝处拟搆亭其上诗以代疏
作者：林光
朝代：明

一亭端合搆烟箩，剪棘诛茅费几何。山到富春终自别，地分僧寺可须多。回流几叶浮烟艇，返照千峰浸碧波。如此风光如此景，巅崖碑板为谁歌。
严之天宁寺旧有潇洒亭今废偶读志书见钱公可则因和之
作者：林光
朝代：明

亭废逢僧未问因，后人谁复续前人。我来景物还潇洒，不解行春且醉春。
严州再遇迎春二首
作者：林光
朝代：明

不饮勾芒酒，春空雨度来。寒云偏吝雨，轻雪欲欺梅。歌舞从儿戏，疏慵任老催。笔端含造化，生意已胚胎。春到那无酒，情浓却有诗。泥牛占岁事，淑气转花期。凤鸟来何日，鹪鹩只旧枝。未须愁百草，膏雨正丝□。
严州再遇迎春二首·其一
作者：林光
朝代：明

不饮勾芒酒，春空雨度来。寒云偏吝雨，轻雪欲欺梅。歌舞从儿戏，疏慵任老催。笔端含造化，生意已胚胎。
严州再遇迎春二首·其二
作者：林光
朝代：明

春到那无酒，情浓却有诗。泥牛占岁事，淑气转花期。凤鸟来何日，鹪鹩只旧枝。未须愁百草，膏雨正丝□。
严州名宦九首 其一 梁任昉
作者：林光
朝代：明

新安太守梁任昉，出自秘书为郡长。为政清省少繁苛，不事边幅人咸仰。郡有蜜岭及杨梅，绝除冒险休供饷。卒然不带新安物，四十九年刚属纩。浣衣为歛杂木棺，武帝闻之动悲赏。百姓追思久不忘，旧祠立在城南上。
严州名宦九首 其七 胡寅
作者：林光
朝代：明

致堂胡公字明仲，侍御徽猷名已重。绍兴六年刺睦州，政教兼兴民载颂。文定衡山远寄书，父子之间相谕讽。一年作郡怠易生，宜作三年勤御众。远大之业积累成，莫谓未迁生怠纵。学宫改作实自公，建宁人物称群凤。
严州名宦九首 其三 杜牧
作者：林光
朝代：明

牧之岂止诗家流，池州改刺来睦州。经图史册朱稽载，善政美绩知无由。侍郎裴公理盐铁，江淮民隐归咨诹。公为致书白其事，积弊侃侃明珠求。忠言激切对官长，州政安肯容奸蟊。花前中酒有遗句，至今人士还歌讴。
严州名宦九首 其九 吕祖谦
作者：林光
朝代：明

东莱先生生婺州，金华人物谁与俦。早年英发志斯道，经史百子深穷搜。发为文章根至理，纵横宕激磨清秋。朱陆诸贤咸友爱，知公挺拔非凡流。乾道五年州运转，公持木铎兹来游。道传何必论官爵，员外博士非公侯。庠序翻然士丕变，担囊负笈来相求。春秋笔底宏著述，芟夷繁秽开扬裒。南轩相续为州牧，主宾协赞漆胶投。芝兰本不殊臭味，力夫政教民歌讴。人生遇合事非偶，两贤秩祀相匹休。我来未暇寻枝叶，深探欲问公源头。
严州名宦九首 其二 宋璟
作者：林光
朝代：明

宋公在唐鲜匹俦，开元胡事刺睦州。监杖杖轻亦细故，朝堂执法那容优。御史大夫遂落职，天教贤牧兹来游。当时政绩必可纪，史家脱略难搜求。范公诗咏宋开府，乾坤仰止何能休。
严州名宦九首 其五 范仲淹
作者：林光
朝代：明

范公昔任司谏时，岁逢蝗旱江淮饥。于时上疏遣巡视，遂命安抚公亲之。开仓振乏患不给，折役丁口咸蠲施。条陈救弊十数事，用度不节民应疲。忽闻郭后又遭废，上书伏阙诤非宜。朝廷遂下睦州命，十口迢递向天涯。子陵公案久未判，天教来竖桐江碑。节高器大雨推极，无乃欲吐胸中奇。公云重父必重母，正邦先正家为仪。糟糠之妻尚变易，贫贱之交从可知。子陵双眼光耿耿，夫岂不解知几微。我曾吊祭陈数语，操戈敢傍公藩篱。乌龙山色尚清绝，仰公遗迹唱诸诗。
严州名宦九首 其八 张栻
作者：林光
朝代：明

南轩先生魏公子，平生理学究渊旨。有为无为看几微，天理人欲分彼此。晦翁东莱俱托交，讲磨历历穷疑似。官值秘阁本清要，乾道五年州刺史。不疾而速不严威，丁盐钱绢奏蠲止。淫词简斥旅名山，学门改创因公始。华阳伯爵景定封，从祀千年应未已。
严州名宦九首 其六 赵抃
作者：林光
朝代：明

铁面御史衢州英，立朝赫赫扬芳声。纠弹那复避权倖，国本未立殷忧形。披肝露胆向仁祖，朝言夕有睦州行。睦州正在家邻境，况复水媚而山明。市羊岁且为民患，栽茶无地税还征。移文抗疏获蠲免，至今遗爱人犹称。
严州名宦九首 其四 田锡
作者：林光
朝代：明

宋有遗直田表圣，立朝侃侃司谏诤。官由补阙知睦州，兴国八年州甫定。斯时礼教犹未兴，公来振鼓斯文柄。诗书俎豆觉斯文，学庙巍巍美兼并。圣经贤传请成均，特旨依然来帝命。风化从来在所先，案牍何劳乱心镜。
严州名宦九首·梁任昉
作者：林光
朝代：明

新安太守梁任昉，出自秘书为郡长。为政清省少繁苛，不事边幅人咸仰。郡有蜜岭及杨梅，绝除冒险休供饷。卒然不带新安物，四十九年刚属纩。浣衣为歛杂木棺，武帝闻之动悲赏。百姓追思久不忘，旧祠立在城南上。宋公在唐鲜匹俦，开元胡事刺睦州。监杖杖轻亦细故，朝堂执法那容优。御史大夫遂落职，天教贤牧兹来游。当时政绩必可纪，史家脱略难搜求。范公诗咏宋开府，乾坤仰止何能休。牧之岂止诗家流，池州改刺来睦州。经图史册朱稽载，善政美绩知无由。侍郎裴公理盐铁，江淮民隐归咨诹。公为致书白其事，积弊侃侃明珠求。忠言激切对官长，州政安肯容奸蟊。花前中酒有遗句，至今人士还歌讴。宋有遗直田表圣，立朝侃侃司谏诤。官由补阙知睦州，兴国八年州甫定。斯时礼教犹未兴，公来振鼓斯文柄。诗书俎豆觉斯文，学庙巍巍美兼并。圣经贤传请成均，特旨依然来帝命。风化从来在所先，案牍何劳乱心镜。范公昔任司谏时，岁逢蝗旱江淮饥。于时上疏遣巡视，遂命安抚公亲之。开仓振乏患不给，折役丁口咸蠲施。条陈救弊十数事，用度不节民应疲。忽闻郭后又遭废，上书伏阙诤非宜。朝廷遂下睦州命，十口迢递向天涯。子陵公案久未判，天教来竖桐江碑。节高器大雨推极，无乃欲吐胸中奇。公云重父必重母，正邦先正家为仪。糟糠之妻尚变易，贫贱之交从可知。子陵双眼光耿耿，夫岂不解知几微。我曾吊祭陈数语，操戈敢傍公藩篱。乌龙山色尚清绝，仰公遗迹唱诸诗。铁面御史衢州英，立朝赫赫扬芳声。纠弹那复避权倖，国本未立殷忧形。披肝露胆向仁祖，朝言夕有睦州行。睦州正在家邻境，况复水媚而山明。市羊岁且为民患，栽茶无地税还征。移文抗疏获蠲免，至今遗爱人犹称。致堂胡公字明仲，侍御徽猷名已重。绍兴六年刺睦州，政教兼兴民载颂。文定衡山远寄书，父子之间相谕讽。一年作郡怠易生，宜作三年勤御众。远大之业积累成，莫谓未迁生怠纵。学宫改作实自公，建宁人物称群凤。南轩先生魏公子，平生理学究渊旨。有为无为看几微，天理人欲分彼此。晦翁东莱俱托交，讲磨历历穷疑似。官值秘阁本清要，乾道五年州刺史。不疾而速不严威，丁盐钱绢奏蠲止。淫词简斥旅名山，学门改创因公始。华阳伯爵景定封，从祀千年应未已。东莱先生生婺州，金华人物谁与俦。早年英发志斯道，经史百子深穷搜。发为文章根至理，纵横宕激磨清秋。朱陆诸贤咸友爱，知公挺拔非凡流。乾道五年州运转，公持木铎兹来游。道传何必论官爵，员外博士非公侯。庠序翻然士丕变，担囊负笈来相求。春秋笔底宏著述，芟夷繁秽开扬裒。南轩相续为州牧，主宾协赞漆胶投。芝兰本不殊臭味，力夫政教民歌讴。人生遇合事非偶，两贤秩祀相匹休。我来未暇寻枝叶，深探欲问公源头。
严州留别郡伯
作者：林光
朝代：明

分符三载离京畿，问治看公后茧丝。千里争誇谁政猛，万民应识此心夷。官卑礼数承宽假，道在行藏敢背时。杯酒桐江催缆解，不随花鸟怨春迟。
严州试诸生
作者：林光
朝代：明

西汉淳庞有古风，文衰八代孰称雄。满庭烟雨滋芳草，何处江湖起卧龙。两袖长来终善舞，一源参透自能通。灵丹袖手空惭我，点铁谁收造化功。
严州迎春二首
作者：林光
朝代：明

杂剧争喧閧，泥牛又散春。东风初著物，元酒未沾唇。马舞山根鼓，花簪鬓脚银。欲将新甲子，再拜问芒神。未及王正月，春光逐腊来。儿童纷戏舞，箫鼓闹相催。山色看人醉，梅花向我开。阳和遍岩谷，更上子陵台。
严州迎春二首·其一
作者：林光
朝代：明

杂剧争喧閧，泥牛又散春。东风初著物，元酒未沾唇。马舞山根鼓，花簪鬓脚银。欲将新甲子，再拜问芒神。
严州迎春二首·其二
作者：林光
朝代：明

未及王正月，春光逐腊来。儿童纷戏舞，箫鼓闹相催。山色看人醉，梅花向我开。阳和遍岩谷，更上子陵台。
严州重九日登思范亭用节度推官院逸竹阁韵二首
作者：林光
朝代：明

景色推重九，人谁笑口开。乌龙山自好，僧閤我初来。返照明松径，閒花落砌苔。景佳心已醉，未接野人杯。远岫远虚宇，幽深一径开。应声秋谷静，招手白云来。立马吟看菊，攀松步破苔。晚山谁共醉，更引紫霞杯。
严州重九日登思范亭用节度推官院逸竹阁韵二首·其一
作者：林光
朝代：明

景色推重九，人谁笑口开。乌龙山自好，僧閤我初来。返照明松径，閒花落砌苔。景佳心已醉，未接野人杯。
严州重九日登思范亭用节度推官院逸竹阁韵二首·其二
作者：林光
朝代：明

远岫远虚宇，幽深一径开。应声秋谷静，招手白云来。立马吟看菊，攀松步破苔。晚山谁共醉，更引紫霞杯。
严州闻三子中式
作者：林光
朝代：明

广寒仙桂吐相将，笑触天机发异香。飞报忽传三子捷，老怀还逐少年狂。风云际会殊非偶，山水钟灵岂易量。莫道无钱堪买醉，深杯直欲挽桐江。
中秋当湖文庙赏月
作者：林光
朝代：明

平分秋一半，步入圣宫墙。心照中天月，杯衔碧玉浆。木犀熏湛露，蟾阙晕祥光。羽化疑今夕，飘然上彼苍。
中秋袁藏用馈鱼写怀兼寄
作者：林光
朝代：明

白帝吝商飙，烦暑仍靡靡。昨日山中归，倒卧西窗里。开窗荫疏竹，炉烟灭复起。宁知井屋下，索寞亦闲只。提鲜来君池，白鲢兼赤鲤。顷适尝新酿，浓香压酒子。念兹赤壁携，浩然良有以。今夕复何夕，中秋散霾滓。开襟南川流，皓月照寒水。吾欲泛扁舟，中流玩清泚。思君君不来，弄丸空隐几。
临坪谒定王墓阻雨
作者：林光
朝代：明

密雨漫空不放晴，山田溪涧潦将平。昌黎昔被衡山误，杜老曾烦聂尹迎。衣湿尚堪怜仆从，香拈直欲格神明。黑甜唤醒王庄梦，安得鸣鸠三两声。
临坪道中
作者：林光
朝代：明

沾衣不足惜，五月雨生凉。崖树层层画，山花淡淡妆。肩舆穿绝峤，步涧背馀觞。百里临坪路，来拈一炷香。
临清候关偶成
作者：林光
朝代：明

伏暑关头候几时，官船过尽白船迟。斜风送雨空惊梦，高柳鸣蝉似诉谁。篷底笑看河滚滚，天边痴羡鸟微微。诗成亦有閒滋味，安得南音咏学之。
义儿篇
作者：林光
朝代：明

蜾蠃祝螟蛉，祝之亦相似。有恩须有报，何必出自己。李君六十馀，尚未有子嗣。内想忽南来，迢递携一婢。偶逢道中人，牵儿向闸市。推篷窥相貌，抚顶循及趾。步趋稍安详，顾盼穷瞻视。徘徊一停舟，目人心自美。欢然解囊橐，颜生镜中喜。须臾发舟行，踪迹存契纸。抚摩日复日，进退承诏唯。短句与长歌，出口复入耳。满堂聚宾客，谈谑动拜跪。揭来动遐思，携之问卜史。偶逢道中人，历历谈终始。屈指稽岁年，往事刚十纪。传闻虽暧昧，谁复生诋訾。春风索赠篇，操笔复终止。非无忠告心，未信疑谤毁。永终知敝训，归妹有深旨。主君信有容，娣袂添罗绮。载咏螽斯诗，迤逦及麟趾。始知有周盛，万福兴太姒。西汉牝鸡晨，暗蓄他人子。公义久自明，毕竟何足恃。大宗小宗派，递相传福祉。宗祀乃延绵，道心常不死。我诗扶大义，抑亦存圣轨。义儿真义儿，恩深报没齿。义儿终义儿，谁道堪继李。
义搆陈山龙湫亭
作者：林光
朝代：明

泉亭花鸟预相催，老眼看船更几回。斗水冷清涵日月，白龙变化有风雷。游人到处添诗话，胜事逢谁笑口开。我本爱山山爱我，不辞重扫白云堆。
乙丑正月二十七日出京承诸公饯送至城南马上口号
作者：林光
朝代：明

花朝花渐近，勒马更留连。春暖风初定，官贫天亦怜。身行千里外，心在五云边。别袂真难判，相看各黯然。
乙己清明日
作者：林光
朝代：明

青饨聊把伴芳樽，柳叶还将插鬓根。佛子冈头应聚拜，银瓶岭上独销魂。糟妻卧病空挥泪，慈母烧香定倚门。南海思归归未得，斜风吹雨正倾盆。
乙未九月十四日登罗浮飞云顶
作者：林光
朝代：明

立立空青明返照，遥遥行迈了崔嵬。身轻欲逐云飞去，机尽从知鸟不猜。四际莫遮天活脱，百年何幸此徘徊。褰衣细认经行处，知有游人取次来。
九峰十景 其一 鸡笼奇峰
作者：林光
朝代：明

嵩脉来迢迢，鸡笼峰突起。不是烟霞心，貌来那得似。
九峰十景 其七 乌头竹坞
作者：林光
朝代：明

乌头疗白头，种药堪自足。日长陟高坞，心洗千挺玉。
九峰十景 其三 狮崖霁雪
作者：林光
朝代：明

蹲踞压巅崖，琼瑶肖天产。晨风扫寒霾，光夺诗人眼。
九峰十景 其九 马驮秋月
作者：林光
朝代：明

月照马驮山，秋气清人骨。马驮驮不去，千古一轮月。
九峰十景 其二 仙潭石洞
作者：林光
朝代：明

潭水淀深深，石岩虚洞洞。主人不归来，仙子偷玩弄。
九峰十景 其五 焦山夜雨
作者：林光
朝代：明

点点抱阳峰，顾恋如子母。欲知无言妙，更问山中叟。
九峰十景 其八 关门松屏
作者：林光
朝代：明

白云锁关门，森松更笼嵷。不纳寻源人，伊谁话真汞。
九峰十景 其六 子母朝阳
作者：林光
朝代：明

焦山夜来雨，澎湃复萧瑟。恍然杨子江，翻动蛟龙窟。
九峰十景 其十 双涧观泉
作者：林光
朝代：明

活活夹山来，悠悠双眼觑。欲知流不穷，更认泉来处。
九峰十景 其四 象岭晴云
作者：林光
朝代：明

南来驱六丁，垂鼻忘战斗。身韬一片云，寂寞閒宇宙。
九峰十景·鸡笼奇峰
作者：林光
朝代：明

嵩脉来迢迢，鸡笼峰突起。不是烟霞心，貌来那得似。潭水淀深深，石岩虚洞洞。主人不归来，仙子偷玩弄。蹲踞压巅崖，琼瑶肖天产。晨风扫寒霾，光夺诗人眼。南来驱六丁，垂鼻忘战斗。身韬一片云，寂寞閒宇宙。点点抱阳峰，顾恋如子母。欲知无言妙，更问山中叟。焦山夜来雨，澎湃复萧瑟。恍然杨子江，翻动蛟龙窟。乌头疗白头，种药堪自足。日长陟高坞，心洗千挺玉。白云锁关门，森松更笼嵷。不纳寻源人，伊谁话真汞。月照马驮山，秋气清人骨。马驮驮不去，千古一轮月。活活夹山来，悠悠双眼觑。欲知流不穷，更认泉来处。
九崖
作者：林光
朝代：明

红石苍田果是佳，一层山隔一层崖。先生有意看阳九，掷却微官任素怀。
九日次杜工部韵
作者：林光
朝代：明

那钱选买燕都菊，欹帽思登郭隗台。红树尽从霜后醉，黄花刚对节中开。渊明远兴山应识，陈子真容天送来。倒插茱萸不成舞，感时怀旧泪相催。
九月七日别墅池亭小酌
作者：林光
朝代：明

亭子初看落暮霞，南川吏隐渐成家。重阳未至菊先放，春色争妍杏亦花。元亮饱飧香稻美，懒残常啖芋魁嘉。王官却任醺醺醉，天与精神寿日加。
习家池
作者：林光
朝代：明

平生双老眼，又认习家池。瘦影含方境，晨风绉绿漪。寺荒疑隐窦，诗灭更无碑。一歃烟霞味，人间或未知。
书堂十咏奉和少司寇新昌何世光先生韵 其一 竹
作者：林光
朝代：明

繁枝争洗几梢斜，清绝当轩更莫加。春老虚心还自挺，岁寒直节却堪嘉。声谐韶管仍须制，影舞祥鸾不受拿。李径桃溪从艳治，东风容易扫浮夸。
书堂十咏奉和少司寇新昌何世光先生韵 其七 黄杨木
作者：林光
朝代：明

秋去看看春复来，每拈时雨洗浮埃。婆娑未有贪高意，清寂应怜不竞才。数岁未须愁厄闰，避霜终合护根荄。东风吹醒游人眼，几凭阑干笑口开。
书堂十咏奉和少司寇新昌何世光先生韵 其三 荷
作者：林光
朝代：明

矮著轩窗高著台，池荷亦任傍欹梅。薰风香里花饶笑，急雨声中翠作堆。倒影当窗从戏舞，捲筒排日醉徊徘。元公一点无言意，不用穷搜向九垓。
书堂十咏奉和少司寇新昌何世光先生韵 其九 牡丹
作者：林光
朝代：明

能红能白又能黄，笑倚春风各样妆。不向名园誇富贵，却宜上苑对君王。轻烟旭日薰朝艳，戏蝶游蜂醉晚香。何处洛阳还有会，白头今日且持觞。
书堂十咏奉和少司寇新昌何世光先生韵 其二 柏
作者：林光
朝代：明

根夺从教径草萎，年深雨露益清奇。閒扳凤翅衣裳拂，吟傍蟉枝屐屡欹。蜀庙流传苍古干，杜陵描尽岁寒姿。品题又落先生手，岂待吾侪更著诗。
书堂十咏奉和少司寇新昌何世光先生韵 其五 碧绛桃
作者：林光
朝代：明

几树轩西几树东，满机云锦织春风。轻粘瑞雪枝交白，晴挂绯衣日罩红。纵步总堪供老眼，仰空何必顾飞鸿。平章小放题诗笔，却笑难描造化工。
书堂十咏奉和少司寇新昌何世光先生韵 其八 瑞香
作者：林光
朝代：明

淡荡春风扇万山，托根何日到人间。歌传香韵莺声滑，舞恋丛枝蝶翅斑。名美定从仙子品，花奇亦许野人攀。阶前缓纵寻诗步，杖屦东西任往还。
书堂十咏奉和少司寇新昌何世光先生韵 其六 石菖蒲
作者：林光
朝代：明

罗浮山子贮盆池，长养灵苗覆绿漪。根托岩崖应任瘦，叶含珠露转清奇。夜灯移傍晴消候，药饵餐来老后时。莫道春风少浓艳，繁华不竞是天姿。
书堂十咏奉和少司寇新昌何世光先生韵 其十 芍药
作者：林光
朝代：明

阶西移植更阶东，叶渐深时花渐丛。艳丽可能禁暮雨，娇娆应厌舞春风。常因夜露添生意，每借霜根庇老癃。留伴花王供赏后，是谁收入药囊中。
书堂十咏奉和少司寇新昌何世光先生韵 其四 菊
作者：林光
朝代：明

在处移根在处安，灵苗应不惮春兰。节当重九偏增重，人过渊明却解看。秋气催花香淡淡，月华凝叶影团团。岁寒篱落霜清后，谁表贞心上笔端。
书堂十咏奉和少司寇新昌何世光先生韵·竹
作者：林光
朝代：明

繁枝争洗几梢斜，清绝当轩更莫加。春老虚心还自挺，岁寒直节却堪嘉。声谐韶管仍须制，影舞祥鸾不受拿。李径桃溪从艳治，东风容易扫浮夸。根夺从教径草萎，年深雨露益清奇。閒扳凤翅衣裳拂，吟傍蟉枝屐屡欹。蜀庙流传苍古干，杜陵描尽岁寒姿。品题又落先生手，岂待吾侪更著诗。矮著轩窗高著台，池荷亦任傍欹梅。薰风香里花饶笑，急雨声中翠作堆。倒影当窗从戏舞，捲筒排日醉徊徘。元公一点无言意，不用穷搜向九垓。在处移根在处安，灵苗应不惮春兰。节当重九偏增重，人过渊明却解看。秋气催花香淡淡，月华凝叶影团团。岁寒篱落霜清后，谁表贞心上笔端。几树轩西几树东，满机云锦织春风。轻粘瑞雪枝交白，晴挂绯衣日罩红。纵步总堪供老眼，仰空何必顾飞鸿。平章小放题诗笔，却笑难描造化工。罗浮山子贮盆池，长养灵苗覆绿漪。根托岩崖应任瘦，叶含珠露转清奇。夜灯移傍晴消候，药饵餐来老后时。莫道春风少浓艳，繁华不竞是天姿。秋去看看春复来，每拈时雨洗浮埃。婆娑未有贪高意，清寂应怜不竞才。数岁未须愁厄闰，避霜终合护根荄。东风吹醒游人眼，几凭阑干笑口开。淡荡春风扇万山，托根何日到人间。歌传香韵莺声滑，舞恋丛枝蝶翅斑。名美定从仙子品，花奇亦许野人攀。阶前缓纵寻诗步，杖屦东西任往还。能红能白又能黄，笑倚春风各样妆。不向名园誇富贵，却宜上苑对君王。轻烟旭日薰朝艳，戏蝶游蜂醉晚香。何处洛阳还有会，白头今日且持觞。阶西移植更阶东，叶渐深时花渐丛。艳丽可能禁暮雨，娇娆应厌舞春风。常因夜露添生意，每借霜根庇老癃。留伴花王供赏后，是谁收入药囊中。
书杨藩宗郡侯事
作者：林光
朝代：明

走卒儿童口是碑，六书吾岂厌烦辞。翻疑槜李多豪杰，尚欠杨公血食祠。
二月二日总督府园亭宴赏奉谢朱诚庵都宪
作者：林光
朝代：明

二月还逢二日临，一樽容我坐花阴。且看蓓蕾精神满，自是乾坤雨露深。斟酌春光归酒盏，访寻物色更山岑。从今颇识明公泽，听得儿孙几操琴。
二月二日蔡村船中
作者：林光
朝代：明

尽日风尘里，花朝不见花。轻烟穿舴艋，长薄散乌鸦。砚拂冰还冻，春催柳渐芽。前村是何处，荒落几人家。
云庄
作者：林光
朝代：明

云恋空山拥敝庐，不妨垂白在樵渔。尘埃满眼成何事，舒卷看渠只自如。沙径晚晴归独鹤，翠屏春老步轻裾。数家烟火村南路，不似长安多马车。
五婆城
作者：林光
朝代：明

五婆山下路，不见五婆游。只有边城水，常涵一镜秋。
五月六日发严州过钓台留赠饯别诸友
作者：林光
朝代：明

送送桐江日暮时，深杯入手岂容辞。人情却向分携验，山色偏留别后思。花鸟更催诸子醉，尘氛莫遣此心移。汉庭多少繁华事，争似严光一钓丝。
五朵谒宪王墓
作者：林光
朝代：明

名香赍入万山层，西汉何因羡霸陵。圣主思波深玉牒，姬公肝胆在金縢。幽明不隔千峰耸，际会难逢百感增。五朵山前向谁语，涧声飞绕碧云凝。
京口
作者：林光
朝代：明

羞傍双眉著片纱，鞭羸无计避尘沙。秋风渐扫人间暑，老眼徐看帝里花。山水周遭留玉气，楼台缥缈出烟霞。观光我有无穷意，且放幪头破帽斜。
京口三赠陈刚
作者：林光
朝代：明

睽离二纪各心倾，逆旅相看即弟兄。杯酒话穷三百里，晨钟撞破几年情。江波远照金山影，酒舫飞摇瓜步旌。莫放高谈惊俗耳，此身原属旧科名。
京口再赠陈刚
作者：林光
朝代：明

连朝拿短棹，追送及江天。应世机须活，虚心善更迁。诗成魔尚在，衣敝肘还穿。欲借中冷水，醒君几醉眠。
仙居学关文
作者：林光
朝代：明

仙人居士颇搜奇，关子移来乞挽诗。哀死吊生情合称，吟风弄月我何辞。江山总落閒人手，文字空传太史碑。三尺孤坟在何处，軥辀声里草离离。
代柬答吴方伯
作者：林光
朝代：明

星芒垂戒向天津，仁爱天心见十分。唐介偶谐文彦博，汉昭终辨霍将军。心悬南极看珠斗，目断青山隔暮云。风景八壶堪日醉，为君聊寄一慇勤。
代赠仰之子
作者：林光
朝代：明

笑将图画写睽离，画不能言更著诗。山色高低催去棹，莺花撩乱倒深卮。云霄有路看飞翮，经典何缘托旧知。荡荡薰风吹鍻袂，别时先已计来时。
仪真获亡尹袁阳所借拙稿六册
作者：林光
朝代：明

哀哉袁健夫，丧舟在何处。残篇马上来，别驾劳仆御。
仲冬都城赠孙吉夫追和李长吉致酒行
作者：林光
朝代：明

山瓶远致宣城酒，云液添杯山祝寿。天寒地冻阳未回，严霜充尽都门柳。拥襟高眠已谢客，头蓬垢面谁知识。羡君年少心颜开，漆黑虬髯面光泽。美质天生将大用，休如我辈头空白。烧煤煮月留更留，打起寒鸦免鸣呃。
伏中由沙河舍舟而陆三日至开河
作者：林光
朝代：明

水云三伏正煎熬，暑汗沾裳不谢劳。驿路驱驰疲仆马，闸河开闭任官豪。临棋祇恐迷当局，袖手还输不著高。未识新蝉意何谓，绿杨阴里日呼号。
休隐轩
作者：林光
朝代：明

休隐何妨额小轩，深垂白发看流年。婆娑不了闲滋味，云在青山水在渊。
伤竹三首
作者：林光
朝代：明

嫩箨新移不耐吹，狂风拜舞久离披。归来欲把墙高筑，不是嫌他冷眼窥。墙角风稍醉未醒，卷心虫叶瘦伶俜。相看孰忍持斤斧，雨洒烟催不暂停。青青叶子是何藤，弱竹稍头散玉绳。亦为先生添一赏，只愁风雨重加增。
伤竹三首·其一
作者：林光
朝代：明

嫩箨新移不耐吹，狂风拜舞久离披。归来欲把墙高筑，不是嫌他冷眼窥。
伤竹三首·其三
作者：林光
朝代：明

青青叶子是何藤，弱竹稍头散玉绳。亦为先生添一赏，只愁风雨重加增。
伤竹三首·其二
作者：林光
朝代：明

墙角风稍醉未醒，卷心虫叶瘦伶俜。相看孰忍持斤斧，雨洒烟催不暂停。
何子完来访平湖用白沙封子完庐墓卷韵赠别
作者：林光
朝代：明

七年弄影笑何功，握手逢君又孟冬。诗味直从江浦醉，墨痕须固玉台封。休疑美玉栖顽璞，几见繁花舞乱风。坐我池亭看镜水，白云何处觅高峰。
余不阅程试义十五年今始一阅
作者：林光
朝代：明

才拈一卷一留神，睡思浓来辄欠伸。汶上投闲应自得，昌黎惭忸可无因。不辞筋力聊供世，祇恐轻肥解误人。一扇葵风清到骨，北窗谁炒葛天民。
余既出湖狂风夜作舟阻三日形于声律矣今复大雪遣怀
作者：林光
朝代：明

造化小儿颠倒颠，谁知堪恨是堪怜。狂风已破迷途梦，瑞雪今占大有年。柳絮积深芦荻岸，梅花堆重老夫船。党家安识罗浮味，坐拥羊羔醉玉筵。
佥宪仲与立以织金青纻丝团领留别诗以奉谢
作者：林光
朝代：明

换却绨袍坐冷毡，青丝金谱尚鲜妍。留衣今日昌黎子，笑把南川作大颠。
侍御彭宪卿出示过处州次却金亭韵一绝依韵奉答
作者：林光
朝代：明

沈香曾见一亭孤，何处东莱又此夫。影响前头觑未破，敢论天宇半尘无。
侍御袁德纯挽三首
作者：林光
朝代：明

昨暮长风送客悲，满庭飞霰杂忧疑。谁催侍御归长夜，欲叫苍天一问之。垂老真诚君未改，到头青白我能知。豺狼未殄身先殒，应有高人解勒碑。徒传岭海净妖氛，搔首西风哭暮云。二十年来心共照，三千里外讣初闻。君明大义曾期我，我有狂言亦嘱君。掩抑乌台他日意，几时和泪滴孤坟。西屯幽壤可曾扃，又报龙川坠德星。浮世尘头偏易白，皇天老眼为谁青。愁生瘴海风声改，梦断乌台雨泪零。不独岭南公论在，太平人口是碑铭。
侍御袁德纯挽三首·其一
作者：林光
朝代：明

昨暮长风送客悲，满庭飞霰杂忧疑。谁催侍御归长夜，欲叫苍天一问之。垂老真诚君未改，到头青白我能知。豺狼未殄身先殒，应有高人解勒碑。
侍御袁德纯挽三首·其三
作者：林光
朝代：明

西屯幽壤可曾扃，又报龙川坠德星。浮世尘头偏易白，皇天老眼为谁青。愁生瘴海风声改，梦断乌台雨泪零。不独岭南公论在，太平人口是碑铭。
侍御袁德纯挽三首·其二
作者：林光
朝代：明

徒传岭海净妖氛，搔首西风哭暮云。二十年来心共照，三千里外讣初闻。君明大义曾期我，我有狂言亦嘱君。掩抑乌台他日意，几时和泪滴孤坟。
侵晨出郭候陈提学往隆中
作者：林光
朝代：明

胜处无多路，斯文有夙缘。风轻催柳拜，霞早映花妍。簇簇山迎鸟，飘飘衣罩烟。隆中何限景，一一待诗传。
保和堂为唐殿下题
作者：林光
朝代：明

朱甍碧瓦照南阳，争羡明禋有此堂。对越每加临上帝，孝思时或见先王。斋居四面存箴警，宗社千年共寿昌。磊落高楼咸显庆，昔人何事独流芳。
候巡按陈侍御秉衡先生兼奉赠
作者：林光
朝代：明

货马酮江莫买舟，踟蹰端欲为谁留。未瞻颜色心先醉，既接风光愿始酬。雷电轰来山岳动，妖魔消尽鬼神愁。边尘北顾无多事，经济何时话更投。
借通川感事诗韵寄林见素都宪兼呈总制洪两峰先生
作者：林光
朝代：明

敌降谈笑据征鞍，胜敌何如自胜难。老眼浮云看一世，殊勋远地险千盘。边书罪己神灵护，颇蔺同心贼胆寒。料理元戎清况在，也留只字及南冠。
偶书
作者：林光
朝代：明

贫极糟妻不怨煎，双亲菽水渐安然。空山环堵秋光满，可值千金几觉眠。
偶书
作者：林光
朝代：明

遗编三绝十年馀，俯仰乾坤只自如。何处更逢人愤悱，且将诗句写心图。
偶书
作者：林光
朝代：明

长腰粳米秧初插，缩项鳊鱼网未开。谁道王官无好况，旋烧庭笋引磁杯。
偶述三首
作者：林光
朝代：明

木犀香亚几枝低，尽日花边坐欲迷。何处棹歌声转急，缓寻幽草更前溪。乘田委吏不辞低，五百年来几醒迷。一脉还寻洙泗水，异香流处是曹溪。坐入深更月向低，天灵一点照群迷。何人不奈秋光好，时送歌声过北溪。
偶述三首·其一
作者：林光
朝代：明

木犀香亚几枝低，尽日花边坐欲迷。何处棹歌声转急，缓寻幽草更前溪。
偶述三首·其三
作者：林光
朝代：明

坐入深更月向低，天灵一点照群迷。何人不奈秋光好，时送歌声过北溪。
偶述三首·其二
作者：林光
朝代：明

乘田委吏不辞低，五百年来几醒迷。一脉还寻洙泗水，异香流处是曹溪。
偶题
作者：林光
朝代：明

拱戟都忘两手间，平生定力久知难。寻常吠犬无巴鼻，蜀日团团正出山。
偶题
作者：林光
朝代：明

黄沙蚬子贱如泥，赤鲤青鲇价总低。日饮两杯家酿熟，阁徐经史又山溪。
傅寺副双亲挽二首
作者：林光
朝代：明

江汉边头狱洗新，却因而子想而亲。弓遗已称悬门意，机断应怀旧日恩。原上邱坟封宿草，阶前兰玉长深春。不知从役京尘里，得受光荣有几人。泉壤受恩原有自，薤歌枯笔发无从。寒霜不恨戎衣薄，夜月难忘手线重。一武一文儿有立，齐眉齐寿福先钟。且看荆楚来谳狱，遗有求生念未慵。
傅寺副双亲挽二首·其一
作者：林光
朝代：明

江汉边头狱洗新，却因而子想而亲。弓遗已称悬门意，机断应怀旧日恩。原上邱坟封宿草，阶前兰玉长深春。不知从役京尘里，得受光荣有几人。
傅寺副双亲挽二首·其二
作者：林光
朝代：明

泉壤受恩原有自，薤歌枯笔发无从。寒霜不恨戎衣薄，夜月难忘手线重。一武一文儿有立，齐眉齐寿福先钟。且看荆楚来谳狱，遗有求生念未慵。
儗赠人
作者：林光
朝代：明

骢马如龙锦覆鞍，路当西蜀岂辞难。令严却任霜加雪，机活应如珠走盘。寇盗从来多险阻，流亡多为逼饥寒。军门直笔功须纪，莫遣之推远挂冠。
元妙观陪张淳安明府周仲鸣进士诸公夜话
作者：林光
朝代：明

四州萍聚一严州，红烛烧残话转投。寒漏未须催夜永，禁门刚好为诗留。庸言了司皆甘旨，元酒温存胜敝裘。欢会莫辞今夕醉，尘氛羁绊几时休。
元旦试笔四首
作者：林光
朝代：明

年编新己未，六十一回春。细雨妨佳节，微官绊病身。疏慵嫌忤俗，起倒辄随人。乌马骑难制，翻愁酒醉频。腾腾元日酒，盎盎满怀春。弄笔风生纸，看山雪照人。桃符新泮水，瀑竹闹比邻。云盖乌龙顶，连阴亦不嗔。新王又正月，元日雨丝丝。未识天公意，频添宦旅诗。倦愁还客拜，拙欲倩人医。厌聒严州鼓，鼕鼕入夜罙。泥泞酥小雨，人向节中忙。雪蕊翻春茗，云根袅篆香。瞢腾淹卯酒，疲惫恋康床。一盏屠酥酒，何愁醉后尝。
元旦试笔四首·其一
作者：林光
朝代：明

年编新己未，六十一回春。细雨妨佳节，微官绊病身。疏慵嫌忤俗，起倒辄随人。乌马骑难制，翻愁酒醉频。
元旦试笔四首·其三
作者：林光
朝代：明

新王又正月，元日雨丝丝。未识天公意，频添宦旅诗。倦愁还客拜，拙欲倩人医。厌聒严州鼓，鼕鼕入夜罙。
元旦试笔四首·其二
作者：林光
朝代：明

腾腾元日酒，盎盎满怀春。弄笔风生纸，看山雪照人。桃符新泮水，瀑竹闹比邻。云盖乌龙顶，连阴亦不嗔。
元旦试笔四首·其四
作者：林光
朝代：明

泥泞酥小雨，人向节中忙。雪蕊翻春茗，云根袅篆香。瞢腾淹卯酒，疲惫恋康床。一盏屠酥酒，何愁醉后尝。
兖州到任
作者：林光
朝代：明

阴晴天意未分明，策马胡为又鲁城。礼乐虽能扶圣教，文章吾甚愧虚名。深杯未易消魔障，老眼还能识世情。白饭羹鱼南海上，梦中何日定归程。
入严州境
作者：林光
朝代：明

山亦有缘水有缘，天公供我浩无边。峰峦翠湿深秋雨，瀑布看飞绝涧泉。霄景忽开孤鸟外，片帆高挂晚风前。虚岩试问羊裘老，不着羊裘有几仙。
入京
作者：林光
朝代：明

衰颜羞照潞河清，行尽东南数十程。卜任何妨排甲子，看花刚好及清明。黄埃未染心先怯，白昼真愁梦未醒。夜雨欣逢一开霁，马前千嶂拥都城。
入峡
作者：林光
朝代：明

水光摇荡碧琉璃，正值斜阳倒照时。上峡孤舟偏入画，看山两眼欲成痴。林泉富贵终无极，尘世风波总浪驰。四百峰峦吾自有，一杯留嚼万年芝。
六月十六夜宿万山迓少保大司寇总制洪两峰先生四首
作者：林光
朝代：明

冒暑来无远，寻幽此借眠。碑潭晴浸月，粲井静窥天。竹密知风动，林深觉鸟便。悠然坐清晓，葛袂罩浮烟。伏夜山初旦，虚檐鸟聒眠。云霞俱捧日，晴雨未占天。寺隐幽兰胜，江来舴艋便。无人会心曲，搔首绿杨烟。凉浸万竿竹，清恬一夕眠。澄江深洽地，明月正当天。山水僻元在，云霞性本便。会看贤总制，功业照凌烟。狐鼠穿邻穴，干戈炒夜眠。元戎临重地，恩雨降皇天。暑汗挥何谢，江船泛自便。分明一宵梦，香傍将坛烟。
六月十六夜宿万山迓少保大司寇总制洪两峰先生四首·其一
作者：林光
朝代：明

冒暑来无远，寻幽此借眠。碑潭晴浸月，粲井静窥天。竹密知风动，林深觉鸟便。悠然坐清晓，葛袂罩浮烟。
六月十六夜宿万山迓少保大司寇总制洪两峰先生四首·其三
作者：林光
朝代：明

凉浸万竿竹，清恬一夕眠。澄江深洽地，明月正当天。山水僻元在，云霞性本便。会看贤总制，功业照凌烟。
六月十六夜宿万山迓少保大司寇总制洪两峰先生四首·其二
作者：林光
朝代：明

伏夜山初旦，虚檐鸟聒眠。云霞俱捧日，晴雨未占天。寺隐幽兰胜，江来舴艋便。无人会心曲，搔首绿杨烟。
六月十六夜宿万山迓少保大司寇总制洪两峰先生四首·其四
作者：林光
朝代：明

狐鼠穿邻穴，干戈炒夜眠。元戎临重地，恩雨降皇天。暑汗挥何谢，江船泛自便。分明一宵梦，香傍将坛烟。
六月苦雨
作者：林光
朝代：明

电掣风驰变霎然，满街流潦涨如川。人因屋漏多嗟雨，我愿年登欲补天。违湿五迁窗榻外，燎衣三易壁灯前。丈夫耻作安□□，□□□□□万年。
再入羚羊峡
作者：林光
朝代：明

何处軥辀隔岸闻，森森榕树傍江唇。笑看今日羚羊峡，应识当年入峡人。
再叠总督府园亭宴赏韵答翁佥宪
作者：林光
朝代：明

白日中天自照临，出门何敢议晴阴。半生泉石耽成癖，一笑烟云契亦深。南海促归游子舫，苍梧望断碧山岑。钟期一去谁无耳，自是书生懒抱琴。
再次潘武库恩迎韵
作者：林光
朝代：明

积雨深秋快一晴，圣恩新领出都城。便亲子恳陈章疏，养志人多托弟兄。日薄西山催令伯，官行南国慰初平。梨黄枣赤堪携酒，更续阳关第四声。
再游三洲岩五首
作者：林光
朝代：明

蒙茸鹧鸪啼，珠露滴秋晓。揽衣寄幽情，岩风吹料峭。迟迟晓履移，欲去犹返顾。了了知心人，一笑隔烟雾。凉生昨宵雨，缺月晓仍挂。不逢葛稚川，尽我今朝话。晓露爱沾裳，夜游还秉烛。飘然遗世情，高飞逐黄鹄。青青岩畔草，点点珠露缀。来是去年人，岩风急吹袂。
再游三洲岩五首·其一
作者：林光
朝代：明

蒙茸鹧鸪啼，珠露滴秋晓。揽衣寄幽情，岩风吹料峭。
再游三洲岩五首·其三
作者：林光
朝代：明

凉生昨宵雨，缺月晓仍挂。不逢葛稚川，尽我今朝话。
再游三洲岩五首·其二
作者：林光
朝代：明

迟迟晓履移，欲去犹返顾。了了知心人，一笑隔烟雾。
再游三洲岩五首·其五
作者：林光
朝代：明

青青岩畔草，点点珠露缀。来是去年人，岩风急吹袂。
再游三洲岩五首·其四
作者：林光
朝代：明

晓露爱沾裳，夜游还秉烛。飘然遗世情，高飞逐黄鹄。
再用前韵答克明
作者：林光
朝代：明

挂席冬冬谩击鼍，长风能送可须多。青山更有森如玉，老眼还能碧似波。横槊他年空自伟，饮牛何处枉悲歌。涂泥久蛰精神富，天地休嗟逆境魔。
再赠
作者：林光
朝代：明

参佐名藩仗俊才，乞身飞疏入金台。人间晴雨浑无定，天际浮云任去来。薇省无缘淹凤鸟，棠阴遗爱洽蒿莱。锡山归□□□杖，花萼争随笑口开。
再雪八首
作者：林光
朝代：明

晨风尚霏微，转盻积如许。陟增数日寒，堪洗六月暑。琼花烂满山，玉屑高填土。翻翻恶口鸦，饿死谁怜汝。寒气迫窗牖，西风度遥岑。欲作悠扬阵，先开琐碎音。诗成还拟赋，酒醉仍一斟。元宵屏灯烛，华月照琼林。儿童燃新火，喜作元宵游。宁知三白瑞，可免一岁忧。天机本难测，山好君何求。缓步寻诗去，回看屐齿留。飘弄元宵雪，光华十二州。铺平浮世迹，白尽众山头。冻树还惊马，春鞭已著牛。期寻赤松子，更语话留侯。阶前见鹅鸭，飧雪如餐药。隆冬枯旱馀，渴弄吾矜若。天花万物喜，吾亦引杯酌。断可占丰年，不用假龟灼。乌龙山耸处，便合借一区。上忘空中鸢，下忘溪中鱼。颓然依木石，杳杳杂猿狙。对此万山玉，照我胸中珠。何处来三益，邻居无二仲。乱落见天花，清兴空自动。剪裁皆六出，巧手知谁用。赋此寄粤人，未见如说梦。爱此元宵雪，纷飞如蜜群。惊跳时漏瓦，密洒似穿云。山近寒威重，天低目送勤。谁分春与腊，万寿祝吾君。
再雪八首·其一
作者：林光
朝代：明

晨风尚霏微，转盻积如许。陟增数日寒，堪洗六月暑。琼花烂满山，玉屑高填土。翻翻恶口鸦，饿死谁怜汝。
再雪八首·其七
作者：林光
朝代：明

何处来三益，邻居无二仲。乱落见天花，清兴空自动。剪裁皆六出，巧手知谁用。赋此寄粤人，未见如说梦。
再雪八首·其三
作者：林光
朝代：明

儿童燃新火，喜作元宵游。宁知三白瑞，可免一岁忧。天机本难测，山好君何求。缓步寻诗去，回看屐齿留。
再雪八首·其二
作者：林光
朝代：明

寒气迫窗牖，西风度遥岑。欲作悠扬阵，先开琐碎音。诗成还拟赋，酒醉仍一斟。元宵屏灯烛，华月照琼林。
再雪八首·其五
作者：林光
朝代：明

阶前见鹅鸭，飧雪如餐药。隆冬枯旱馀，渴弄吾矜若。天花万物喜，吾亦引杯酌。断可占丰年，不用假龟灼。
再雪八首·其八
作者：林光
朝代：明

爱此元宵雪，纷飞如蜜群。惊跳时漏瓦，密洒似穿云。山近寒威重，天低目送勤。谁分春与腊，万寿祝吾君。
再雪八首·其六
作者：林光
朝代：明

乌龙山耸处，便合借一区。上忘空中鸢，下忘溪中鱼。颓然依木石，杳杳杂猿狙。对此万山玉，照我胸中珠。
再雪八首·其四
作者：林光
朝代：明

飘弄元宵雪，光华十二州。铺平浮世迹，白尽众山头。冻树还惊马，春鞭已著牛。期寻赤松子，更语话留侯。
写怀次韵答陈子崇二首
作者：林光
朝代：明

三年尘梦寄燕都，不信今吾是昔吾。涪水远帆思叔子，洛阳高枕愧尧夫。苏枯霖雨天何吝，照眼莺花日渐疏。国脉调来元自寿，枉劳俞跗过忧虞。艳冶时方爱子都，轲书何事小夷吾。首阳饿忍周遗逸，湘水空沉楚大夫。已觉衰迟催日月，那教侧陋误唐虞。清风屡洒乌皮几，欹罩庭花蛛网疏。
写怀次韵答陈子崇二首·其一
作者：林光
朝代：明

三年尘梦寄燕都，不信今吾是昔吾。涪水远帆思叔子，洛阳高枕愧尧夫。苏枯霖雨天何吝，照眼莺花日渐疏。国脉调来元自寿，枉劳俞跗过忧虞。
写怀次韵答陈子崇二首·其二
作者：林光
朝代：明

艳冶时方爱子都，轲书何事小夷吾。首阳饿忍周遗逸，湘水空沉楚大夫。已觉衰迟催日月，那教侧陋误唐虞。清风屡洒乌皮几，欹罩庭花蛛网疏。
冬官林居鲁谢病归养来访平湖赋此赠别
作者：林光
朝代：明

清秋归棹舣江浔，何事莼鲈忽上心。风雨花枝聊共惜，云霞杯酒向谁斟。行藏在我求无忝，道义如君契亦深。舞罢斑斓真自得，乾坤应不乏知音。
冲虚观遗羽士
作者：林光
朝代：明

铁桥空在望，胜事几能同。此地堪投足，吾生易转蓬。剑光飞魍魉，云气隔崆峒。欲把长生术，从头问葛洪。
冷庵为陈粹之佥宪
作者：林光
朝代：明

老蛰安冬不露辉，此庵宁与此翁违。三更白月常留照，九夏晴霜也自飞。何处炎炎堪炙手，此中默默已无机。宜春短褐还飘洒，曝背何妨爱晚晖。
凌江阻雨
作者：林光
朝代：明

欲度梅关更作疑，淩江驿下雨霏霏。不嫌津吏迟夫马，只恐涂泥染袖衣。庾岭阴云还自蔽，浈江流潦疾如飞。三秋馀瘴连朝洗，谁识乾坤造化机。
凤沱别业为蹇判舟
作者：林光
朝代：明

何处泷冈索旧碑，凤沱仙景我能知。好山满眼分重庆，活水频年灌谢池。月在梧桐村酿熟，春催布谷稻苗肥。主人每有西归念，识破浮生几局棋。
出京舟次潞河
作者：林光
朝代：明

久速那能见事机，西风吹逐马蹄飞。红尘十丈应饶我，绿水三秋更浣衣。浅渚轻欧时泛泛，淡云疏柳晚依依。漕渠湍急人争渡，閒看归樵对落晖。
出安定门偶至华藏寺
作者：林光
朝代：明

厨烟初散晓风凉，独自鞭羸到上方。僧井水甘初试茗，佛堂炉冷更燃香。摩挲老眼寻丹壁，拾飒麻衣挂麦芒。欲问山门兴废事，古碑无字枕颓墙。
出羚羊峡
作者：林光
朝代：明

几树崖花放渐新，羚羊峡里酒呼频。知他两面青山眼，看尽浮生几世人。称意景偏相遇少，打头风亦不须嗔。停舟欲问村南叟，怕有岩耕郑子真。
分夫助拽过武城用前韵奉谢苏郡守思绍宗契
作者：林光
朝代：明

疲乏篙师最感君，丁夫助拽夜行勤。赛神拟醉清源酒，打号争穿渡口云。杯饭每留填丐腹，船灯未遣骇鸥群。姑苏太守阳和意，走卒儿童识几分。
刚峰
作者：林光
朝代：明

芗城放出千寻碧，鬼斧曾经百炼来。历历星霜终不改，棱棱霄汉老崔嵬。风云变态知何限，花草荣枯又几回。目断罗浮峰四百，为渠天际重徘徊。
初晴
作者：林光
朝代：明

冬雨初晴日向曛，寒螀偏傍竹间闻。寻常又秉山中笔，只把文章换白云。
初至严州官寓
作者：林光
朝代：明

平生谈浙水，今日坐乌龙。坛杏沾微雨，芹香趁远峰。十分秋意思，千里翠蒙茸。唤醒严州梦，城头散晓钟。
别杭州承任侍御饯别送至北新关
作者：林光
朝代：明

阳春襟度变霜台，十日杭城几往来。扶善看公伸赤手，有容当世岂无才。画前易却须参透，删后诗真费剪裁。晚雨关头远相送。百年怀抱一时开。
别杭州留赠田景瞻地曹
作者：林光
朝代：明

论心江浙几亭台，却喜君来我北来。三竺休嗟虚近约，八闽曾忝旧抡才。关门别酒连朝泻，篷底新诗带雨裁。相送扁舟忽相失，东吴千里布帆开。
别梁光岳
作者：林光
朝代：明

舴艋长牵溯逆流，春风追送几濒头。他年记取南安路，莫误今朝是广州。
别武夷山
作者：林光
朝代：明

步步移舟步步迟，一回转盼一寻思。相看此老终无语，抒写吾心却有诗。树色苍苍含别恨，溪流送送出晴漪。相逢不尽今朝兴，莫道天留忆武夷。
别潮州
作者：林光
朝代：明

阃侯兵卒初辞去，刺史渔丁复遣来。传食如今非孟子，滩声愁听恶溪雷。
别舍弟克明
作者：林光
朝代：明

不作宗元别，宗元别易悲。瘦躯犹怯病，殇汝尚含思。老眼看时态，殷忧入腑脾。百年能骨肉，贫贱亦何辞。
到福州
作者：林光
朝代：明

危滩历尽得安流，十里肩舆向福州。人物权衡空自愧，江山英采共谁收。栽花只手闲偏惯，阅世双眸老未休。箫鼓远劳诸贵迓，一樽同醉玉壶秋。
勉诸生习小学四首
作者：林光
朝代：明

汗牛充栋博文馀，善学能消几卷书。老我无才敷至教，且将小学劝吾儒。搜穷经传几年馀，谁把神明信此书。除却寻常伦理外，更将何事称为儒。纷纷竞巧斗妍馀，谁复留情向此书。莫道陈言没巴鼻，晦翁元是宋名儒。只惜工程一月馀，六经百子岂无书。他时会到难言处，糟粕还将问汉儒。
勉诸生习小学四首·其一
作者：林光
朝代：明

汗牛充栋博文馀，善学能消几卷书。老我无才敷至教，且将小学劝吾儒。
勉诸生习小学四首·其三
作者：林光
朝代：明

纷纷竞巧斗妍馀，谁复留情向此书。莫道陈言没巴鼻，晦翁元是宋名儒。
勉诸生习小学四首·其二
作者：林光
朝代：明

搜穷经传几年馀，谁把神明信此书。除却寻常伦理外，更将何事称为儒。
勉诸生习小学四首·其四
作者：林光
朝代：明

只惜工程一月馀，六经百子岂无书。他时会到难言处，糟粕还将问汉儒。
南去
作者：林光
朝代：明

南去壬人在，西游胜迹多。冥鸿思远渚，独鸟怪深罗。入目宜新境，违心谢众魔。沧浪分别调，谁听野人歌。
南园草屋
作者：林光
朝代：明

偶阁蓬苑向草莱，何人指点百花开。春风吹送梅关雨，曾寄南川一榻来。
南安偶题七首
作者：林光
朝代：明

长笑梅关不见梅，肩舆扶我几低徊。却疑冰玉閒恣态，厌见风尘日往来。潦倒何心过岭来，暖风晴日一阳回。水边篱落频经目，细看天机认老梅。长风暂扫瘴烟消，屈指阳和又一朝。红树白云山四面，可人诗景自相撩。面面青山送积阴，南安城子落锅心。旧游每忆程兄弟，真乐人閒何处寻。弄月吟风旧有台，台中谁为扫浮埃。浪游曾见芭蕉树，几卷芳心展未开。霁月光风只此心，程家兄弟感来深。如今欲识溓溪面，只把光风霁月寻。铁汉楼边旧有台，白云红树拥成堆。行人莫讶南安小，会见三贤讲道来。
南安偶题七首·其一
作者：林光
朝代：明

长笑梅关不见梅，肩舆扶我几低徊。却疑冰玉閒恣态，厌见风尘日往来。
南安偶题七首·其七
作者：林光
朝代：明

铁汉楼边旧有台，白云红树拥成堆。行人莫讶南安小，会见三贤讲道来。
南安偶题七首·其三
作者：林光
朝代：明

长风暂扫瘴烟消，屈指阳和又一朝。红树白云山四面，可人诗景自相撩。
南安偶题七首·其二
作者：林光
朝代：明

潦倒何心过岭来，暖风晴日一阳回。水边篱落频经目，细看天机认老梅。
南安偶题七首·其五
作者：林光
朝代：明

弄月吟风旧有台，台中谁为扫浮埃。浪游曾见芭蕉树，几卷芳心展未开。
南安偶题七首·其六
作者：林光
朝代：明

霁月光风只此心，程家兄弟感来深。如今欲识溓溪面，只把光风霁月寻。
南安偶题七首·其四
作者：林光
朝代：明

面面青山送积阴，南安城子落锅心。旧游每忆程兄弟，真乐人閒何处寻。
南岩寺
作者：林光
朝代：明

三级五级步纡回，千山万山招欲来。悬岩一滴古今雨，香茗旋入烟霞杯。啼鸟不知白日午，繁花却笑深春回。招提几点淋漓墨，洒向东风万竹堆。
南川别墅四首
作者：林光
朝代：明

南川都里迓南川，此境宁知非夙缘。活水周遭来不竭，好山奇绝列当前。辋川笑任王维老，颖地堪供欧九眠。指日微官沙汰去，寻僧问寺了衰年。龙门胜迹照三川，梦里他时会此缘。苗垄细分千涧下，雨云轻罩万峰前。衡茅小搆无多费，身事閒添几觉眠。醴酒未须谈际遇，尚凭泉石引吾年。谷国南来讯后川，平生踪迹浪随缘。春深却任花含笑，涧曲从教马不前。野叟田夫真任狎，土墙茅屋暖堪眠。赛神听得人欢语，尽道今年又有年。勒马斜阳渡汉川，风波回首信天缘。身随蜀相躬耕后，心出羲爻未画前。玉粒香粳添日膳，草茵松榻饱宵眠。儿曹更祝公强健，尽道今年胜旧年。
南川别墅四首·其一
作者：林光
朝代：明

南川都里迓南川，此境宁知非夙缘。活水周遭来不竭，好山奇绝列当前。辋川笑任王维老，颖地堪供欧九眠。指日微官沙汰去，寻僧问寺了衰年。
南川别墅四首·其三
作者：林光
朝代：明

谷国南来讯后川，平生踪迹浪随缘。春深却任花含笑，涧曲从教马不前。野叟田夫真任狎，土墙茅屋暖堪眠。赛神听得人欢语，尽道今年又有年。
南川别墅四首·其二
作者：林光
朝代：明

龙门胜迹照三川，梦里他时会此缘。苗垄细分千涧下，雨云轻罩万峰前。衡茅小搆无多费，身事閒添几觉眠。醴酒未须谈际遇，尚凭泉石引吾年。
南川别墅四首·其四
作者：林光
朝代：明

勒马斜阳渡汉川，风波回首信天缘。身随蜀相躬耕后，心出羲爻未画前。玉粒香粳添日膳，草茵松榻饱宵眠。儿曹更祝公强健，尽道今年胜旧年。
南海浴日亭
作者：林光
朝代：明

苍茫捣绝铜鼓声，风烟两袖云凝凝。海天吞吐终未了，今古滚荡成阳精。寒山万个揖光晕，残星几点将馀明。南州女儿慵于起，不问明朝阴复晴。
南阳庄国华国宾诗来徵文次韵奉答
作者：林光
朝代：明

晚仗遗经自警箴，乾坤曾不乏知音。人逢会意少逾老，天有何言古到今。岘石每嫌标姓字，汉江偷把濯陈襟。独怜八代文衰后，费尽元和一老心。
卜居
作者：林光
朝代：明

谁家庭院雅宜诗，挥尽行囊亦不辞。清兴每因尘俗减，虚名多误贵人知。堂思杜甫流离日，园想温公独乐时。步步风埃疲老脚，懒随曾点浴乎沂。
卧林亭
作者：林光
朝代：明

洗足投筇试小床，儿童争讶野夫狂。江声几夜深杨子，木榻千年惜豫章。风雨他时劳梦寐，星辰垂老问行藏。木棉被暖疏更断，听得邻鸡报日光。
参军张兼素挽诗三首
作者：林光
朝代：明

手翰封缄却寄君，忽传凶讣到江滨。交情似我空扪泪，真率如君更几人。赤手扶危陈短疏，丹心爱国是忠臣。芳名自合留青史，岂少封章贲老亲。曾接诸贤坐几庵，方斋醇美众交谈。三年报政涪兼宿，两府参军北又南。故里盖棺君莫憾，他乡闻讣我何堪。庐陵忠节诸贤庙，更置罗张亦不惭。江门遥赋忆君诗，正值君亡半月时。昨暮云山思共酌，今朝烟雨忽成悲。阴阳机括终难识，生死交情更不疑。何日西屯挥老泪，为君扶起墓前碑。
参军张兼素挽诗三首·其一
作者：林光
朝代：明

手翰封缄却寄君，忽传凶讣到江滨。交情似我空扪泪，真率如君更几人。赤手扶危陈短疏，丹心爱国是忠臣。芳名自合留青史，岂少封章贲老亲。
参军张兼素挽诗三首·其三
作者：林光
朝代：明

江门遥赋忆君诗，正值君亡半月时。昨暮云山思共酌，今朝烟雨忽成悲。阴阳机括终难识，生死交情更不疑。何日西屯挥老泪，为君扶起墓前碑。
参军张兼素挽诗三首·其二
作者：林光
朝代：明

曾接诸贤坐几庵，方斋醇美众交谈。三年报政涪兼宿，两府参军北又南。故里盖棺君莫憾，他乡闻讣我何堪。庐陵忠节诸贤庙，更置罗张亦不惭。
双松
作者：林光
朝代：明

寒入千林竟不知，双青霄汉可胜奇。秦封不染山无恙，却忆罗浮独看时。
发德庆
作者：林光
朝代：明

千里河山不尽期，黄茅白苇满江湄。一樽何处逢人易，三伏中流系楫迟。渔艇来归云漠漠，午蝉初奏雨丝丝。如僧怪石苍江畔，似迓行舟索我诗。
发扬州
作者：林光
朝代：明

雨馀春草深，日照溪波绿。和风扇蒲帆，缓酌樽中绿。
发杨子汪
作者：林光
朝代：明

鹦鹉洲前豁两眸，长风竟日几曾休。轻帆上水奔千骑，白浪吞江吼万牛。南北恢恢真自得，乾坤纳纳壮欺游。苍茫采石长庚子，须尔还来共倡酬。
发钱塘二首
作者：林光
朝代：明

何处寻真景，湖山正夕阳。秋波含佛塔，城市隔林塘。衣振风回舞，帆开鸟共翔。沿流住溪曲，舟子未须忙。西湖天下景，屈指近重阳。老眼明秋水，归舟傍野塘。枯桐存古调，倦翮厌高翔。无限难言意，题诗空自忙。
发钱塘二首·其一
作者：林光
朝代：明

何处寻真景，湖山正夕阳。秋波含佛塔，城市隔林塘。衣振风回舞，帆开鸟共翔。沿流住溪曲，舟子未须忙。
发钱塘二首·其二
作者：林光
朝代：明

西湖天下景，屈指近重阳。老眼明秋水，归舟傍野塘。枯桐存古调，倦翮厌高翔。无限难言意，题诗空自忙。
受教职
作者：林光
朝代：明

风云敛翮向长安，老恐无才称小官。花草渐看春意满，江湖容放酒杯宽。闲情忽忽添诗律，归梦频频傍钓竿。何处青精还一饱，乌纱聊裹弄吾丸。
受教职将之平湖
作者：林光
朝代：明

香茶白饭在东吴，笑领微官出大都。万里心情关子母，百年风教又平湖。黄云紫水横孤艇，菱叶蒲梢浴晚凫。囊底有诗樽有酒，昔吾元不异今吾。
叠前韵再赠
作者：林光
朝代：明

身事浮沉几变迁，遐方终不负吾贤。遗经摊日开心镜，旧砚磨云理笔田。阳嫩萌芽初绽柳，冬深风雪尚漫天。眼前荣悴何须问，赠记吾诗甲子年。
叠用屠司寇旧赠韵答钟舜臣少参
作者：林光
朝代：明

军储百万附通儒，区画寻常见范模。宦辙春风连楚粤，诗怀秋月照江湖。忙如救火何堪缓，闻似知音敢谓无。高论几回曾洗耳，白头宁复怨江都。
叠韵再赠
作者：林光
朝代：明

万里关山尚欲通，心孚愁未造圆融。酒虽薄味期留醉，人到忘形岂易逢。救世总轮谁手赤，屠龙空笑我头童。重来共了无生话，盂水还堪款二公。
古柏行
作者：林光
朝代：明

燕京孔庙数古柏，老干摺铁根蟠石。青铜屈曲虬枝开，匝地婆娑仅数尺。传闻鲁斋手亲植，况在孔庙谁不惜。黛色四时浑不彫，秋霜冬雪空埋白。分排冉冉殿西东，常如张盖护圣官。蛇龙奋迅蛰惊地，翡翠爽飒云抟空。高撑未肯过峻殿，摧折那用愁刚风。含章不逐春花放，支厦潜收造化功。万世龙颜总回顾，得时得地恩深重。岁寒皮腹包元精，日升月沉如递送。营巢那许长鸱鸮，参天几见翔鸾凤。万牛牵挽更莫论，置之无用为大用。
叶青居
作者：林光
朝代：明

卖韭见村童，推窗正倚篷。浮沙崩细浪，乱絮舞晴空。吏懒陶彭泽，诗催陆放翁。客怀吾欲语，吹断酒旗风。
吉水别袁德纯侍御
作者：林光
朝代：明

风叶鸣乌桕，秋云起野烟。蹉跎别君意，迢递上江船。何处无薇蕨，斑衣且岁年。斜阳忽相失，凝睇入螺川。
吉阳发舟晚抵鄱阳风涛汹涌
作者：林光
朝代：明

万顷波涛走巨艘，赓酬不暇骇吾曹。天关地轴疑交转，河伯风师莫太劳。气会江湖何振拔，势吞吴楚自呼号。旷然心目增多少，俯仰斯游亦伟遭。
吉阳避风示舍弟克明
作者：林光
朝代：明

江豚吹浪杂蛟鼍，白苇黄芦望更多。短棹虽能忙此日，长江何得不风波。星霜历历双蓬鬓，天地寥寥一浩歌。弟倡兄酬能放手，万回吾敢怨诗魔。
同唐荣夫大行人余宗周侍御过马文明中舍西轩小酌席中赋二首
作者：林光
朝代：明

薰风暑汗正沾裳，邂逅还来共此觞。冰碗凝寒摇日影，荷筒分窍吸天香。庭花总有催诗意，鸟语浑如笑客狂。多谢诸公能爱我，欲挥馀兴上轩墙。面面清风洒葛裳，麻姑陈酒更盈觞。宜男砌草迎人绿，菡萏盆荷称意香。笔底敢降今日敌，胸中无复少年狂。阿谁绘得閒滋味，几片丹青挂短墙。
同唐荣夫大行人余宗周侍御过马文明中舍西轩小酌席中赋二首·其一
作者：林光
朝代：明

薰风暑汗正沾裳，邂逅还来共此觞。冰碗凝寒摇日影，荷筒分窍吸天香。庭花总有催诗意，鸟语浑如笑客狂。多谢诸公能爱我，欲挥馀兴上轩墙。
同唐荣夫大行人余宗周侍御过马文明中舍西轩小酌席中赋二首·其二
作者：林光
朝代：明

面面清风洒葛裳，麻姑陈酒更盈觞。宜男砌草迎人绿，菡萏盆荷称意香。笔底敢降今日敌，胸中无复少年狂。阿谁绘得閒滋味，几片丹青挂短墙。
同安谒朱晦庵先生祠
作者：林光
朝代：明

翻然徒步往忘疲，却忆先生在邑时。他日官衔虽主簿，如今斯道却宗谁。祠前榕叶聊供扫，炉内枫香逐旋吹。无限斜阳凝伫意，寒蝉犹听傍深枝。
吏部候选
作者：林光
朝代：明

晨钟初罢起随群，偃仰檐前几欠伸。殊色已无西子梦，欲将眉宇效谁颦。步步冲尘步步迷，振衣回首日斜西。疏槐仰见深春鸟，几度惊飞不肯啼。
吏部候选·其一
作者：林光
朝代：明

晨钟初罢起随群，偃仰檐前几欠伸。殊色已无西子梦，欲将眉宇效谁颦。
吏部候选·其二
作者：林光
朝代：明

步步冲尘步步迷，振衣回首日斜西。疏槐仰见深春鸟，几度惊飞不肯啼。
吕梁道中
作者：林光
朝代：明

淮酒腾腾欺量浅，肩舆忽忽入冬深。聊将此日冲寒意，偿却平生愿仕心。桑枣人间频数九，轮蹄风土浪披襟。丈夫知遇非容易，懒向行边出素琴。
吴少参续母武氏挽
作者：林光
朝代：明

德门归配已愆期，四十孀居节未移。心贮夫君垂绝语，力扶儿辈未逢时。悬灯机织秋虫怨，傍月砧敲极影欹。欲识龙章褒善意，虎头山下读遗碑。
吴缙折赠牡丹花因与觅莲栽
作者：林光
朝代：明

牡丹花好花端好，莲子纤花实更妍。欲识舂陵培植意，花娇实美是天全。
呼风
作者：林光
朝代：明

帆樯上下斗呼风，船尾船头闹聒聪。东往西来皆欲顺，不知何以作天公。
和一庵赠别王廷秀
作者：林光
朝代：明

晨兴敞虚閤，何处来清吟。悠然一读之，感慨钟吾心。滚滚旴江流，胡为钓一任。念昔小陂老，灭迹穷山深。丹壁立千仞，遗踪杳难寻。圣途千万里，暮景来骎骎。元酒赊真味，扫杯谁与斟。绸缪出情素，展转来予钦。纷哉求备子，是古而非今。太虚自廖廓，白白生层阴。遂令幽隐士，旷代微知音。
和东坡日日出东门
作者：林光
朝代：明

万物春已动，吾心亦天游。我游宣我乐，出门复何求。万事如一梦，空怀百岁忧。梅花已露萼，雪汁流未休。春风一杯酒，何必万户侯。迟迟信我马，历历随山邱。安能出层峰，数尽十二州。
和子翼八叙别
作者：林光
朝代：明

笠影江湖习已忘，雪花遥见数峰藏。残年有兴惟搜句，老病无医自检方。千古英雄悲岁月，一时师友易参商。隆冬试把天机看，消却重阴又一阳。
和子翼喜予至南昌
作者：林光
朝代：明

孺子亭前怀孺子，滕王阁上吊滕王。羞将南海双蒲屦，又蹈燕京万里航。步进竿头成脱洒，践那叉顶未仓皇。湖山造次还携手，百咏须教醉百觞。
和子翼湖中对匡庐小酌
作者：林光
朝代：明

山如庐阜眼中稀，笑挽长江入酒卮。翠壁丹崖烟淡淡，洞云岩树晚依依。心非到处真成梦，画不能如更着诗。歌罢沧浪一回首，湖鸥故故傍人飞。
和孙良璧居士
作者：林光
朝代：明

持杯只手是天生，来向当湖弄月明。诗债未能酬岭海，斯文何敢说权衡。行窝遇乐家家到，好鸟催归日日鸣。过眼尘头真易白，与君那惜话衷情。
和宪副胡复庵重访虎跑行寓二首
作者：林光
朝代：明

倦扶方竹杖，渴饮虎跑泉。云水无穷尽，山河自引牵。百年甘一点，万里睹回沿。屈指罗浮下，翻疑抱犊眠。井花消得暑，我爱弄清泉。谷树千株立，岩云百丈牵。南熏来不灭，幽涧可穷沿。暂解黄金带，先生解借眠。
和宪副胡复庵重访虎跑行寓二首·其一
作者：林光
朝代：明

倦扶方竹杖，渴饮虎跑泉。云水无穷尽，山河自引牵。百年甘一点，万里睹回沿。屈指罗浮下，翻疑抱犊眠。
和宪副胡复庵重访虎跑行寓二首·其二
作者：林光
朝代：明

井花消得暑，我爱弄清泉。谷树千株立，岩云百丈牵。南熏来不灭，幽涧可穷沿。暂解黄金带，先生解借眠。
和尚石
作者：林光
朝代：明

知他薙发是何年，褪下偏衫悄不言。莫是障魔心未了，故来临水坐枯禅。
和庄定山静观亭诗
作者：林光
朝代：明
体裁：五言绝句

小月来相照，双眸老更青。人间无限事，且对静观亭。
和木斋雨中宿徐伯淳宅与姚润华夜话
作者：林光
朝代：明

飘拂变故素，踟蹰断远寻。朔风号夜永，冬酒著人深。云有无穷态，天留不死心。暂须回艇子，江面缔重阴。
和李岳台别驾至日有感
作者：林光
朝代：明

恩联九族想神尧，沾禄名蕃愧圣朝。安养微阳看渐复，淡浇元酒醉还消。光芒仰斗枢应转，清艳藏梅雪未彫。更待融和春意满，鞭羸吟傍鹿门桥。
和李白
作者：林光
朝代：明

故里先人庐，翛翛数竿竹。秋光浸归梦，可想不可掬。拥襟坐中宵，内照惭吾独。宦学久未归，如旅莫投宿。行藏应自断，何必问龟卜。年光去若流，逝者不可复。世途多险阻，几见前车覆。全身鉴老苏，思之非不熟。
和沈别驾元节
作者：林光
朝代：明

采采红芳步更迟，睡酣尘榻掩荆扉。白头空有青山债，仰见飞鸿又北归。树杪阴云看渐消，尚堪扶病到溪桥。道人未有伤春意，却仗苍龙玉一条。
和沈别驾元节·其一
作者：林光
朝代：明

采采红芳步更迟，睡酣尘榻掩荆扉。白头空有青山债，仰见飞鸿又北归。
和沈别驾元节·其二
作者：林光
朝代：明

树杪阴云看渐消，尚堪扶病到溪桥。道人未有伤春意，却仗苍龙玉一条。
和王半山韵十八首 其十 怀古
作者：林光
朝代：明

瓶空无贮粟，松菊在名园。秫酒浇时变，乌巾到老存。北窗元自在，三径绝烦喧。一任儿曹懒，清风自扫门。
和王半山韵十八首 其十七 东皋
作者：林光
朝代：明

低回滕伞岭，怅望曲龙陂。花气盈双袖，春声转数鹂。老亲那作恶，稚子巧相怡。尽日穷清赏，春光未暝时。
和王半山韵十八首 其十三 山行
作者：林光
朝代：明

藜杖何曾吝，浮云只自阴。春花方蓓蕾，天地与歌吟。自尔穷幽兴，何须问赏音。钟期双耳孔，千古杳难寻。
和王半山韵十八首 其十二 歌眠
作者：林光
朝代：明

掩耳无多事，支颐就小床。梦恬香篆细，酒醒布衾凉。白月天留照，浮云世易忘。仓皇那浪起，颠倒着衣裳。
和王半山韵十八首 其十五 经故居
作者：林光
朝代：明

青藜时领步，偶过旧栖园。梁燕语相认，春风迹尚存。尧天终共覆，孔席不曾温。贫病翻疑我，区区扫一门。
和王半山韵十八首 其十八 露坐
作者：林光
朝代：明

滴露凝疏竹，香风递远荷。科头南海月，绝耳虎门波。僻地栖来惯，清宵得处多。老怀凉不寐，听得采莲歌。
和王半山韵十八首 其十六 昼寝
作者：林光
朝代：明

香醪堪日醉，伏枕免人扶。白昼心无事，清贫病恪如。沈沈甘朽木，忽忽走金乌。役税均明府，门无炒吏胥。
和王半山韵十八首 其十四 即事
作者：林光
朝代：明

山静人希到，春深花自繁。鸠藤行处酒，烟火望中村。偶尔逢耕叟，迟回话夕昏。不知天壤内，何处是桃园。
和王半山韵十八首 覆叠题九首 其一
作者：林光
朝代：明
体裁：五言律诗

折腰辞长吏，结社许沙门。宦海诸人溺，颓波一柱存。桑麻春自满，蜂鸟日相喧。恬却奔波梦，栖栖只故园。
和王半山韵十八首·其七
作者：林光
朝代：明

松阴横一枕，翻忆在扶胥。铜鼓回春梦，波罗集异乌。于今甘拙讷，不睡复何如。九鼎传东汉，休云一钓扶。
和王半山韵十八首·其三
作者：林光
朝代：明

区区贪献玉，足刖枉沽裳。且任横肱睡，何妨举世忘。陶陶春酒后，洒洒竹风凉。午梦醒香茗，扶藜过小冈。
和王半山韵十八首·其九
作者：林光
朝代：明

清风时一洒，默坐听渔歌。蚊蚋何曾炒，烟霞敢自多。一竿持白月，万顷钓晴波。兹事还堪领，将衣制芰荷。
和王半山韵十八首·其二
作者：林光
朝代：明

柴桑归汲汲，幽思向谁言。流水长随步，青山自绕门。肩舆僧社月，草座野人樽。指点重阳菊，丛丛又满园。
和王半山韵十八首·其五
作者：林光
朝代：明

一泓凝不乱，独爱看真源。白日人稀少，中年眼未昏。葛蕉居士服，杖屦榄山村。紫豆银茄种，如今灌渐繁。
和王半山韵十八首·其八
作者：林光
朝代：明

潇洒东皋路，登临亦不时。先生拚屡醉，花鸟任相怡。翠带垂千柳，金梭掷一鹂。踟蹰归路晚，凉月浸西陂。
和王半山韵十八首·其六
作者：林光
朝代：明

疾风馀毁瓦，疏竹尚迎门。贫识人情改，寒思士屋温。一瓢终易足，四壁也难存。浩荡春光满，何山不故园。
和王半山韵十八首·其十一
作者：林光
朝代：明

每每亲秋菊，欣欣涉晓园。班荆罗父老，披褐倒杯樽。春换青丝柳，山深白板门。懒将贪睡息，屡屡向人言。
和王半山韵十八首·其四
作者：林光
朝代：明

是山都指点，绝景更搜寻。敢道无佳似，终须遇赏音。青精浇白水，短发付长吟。红紫看无了，莺声又绿阴。
和王半山韵十八首·覆叠题九首
作者：林光
朝代：明

折腰辞长吏，结社许沙门。宦海诸人溺，颓波一柱存。桑麻春自满，蜂鸟日相喧。恬却奔波梦，栖栖只故园。柴桑归汲汲，幽思向谁言。流水长随步，青山自绕门。肩舆僧社月，草座野人樽。指点重阳菊，丛丛又满园。区区贪献玉，足刖枉沽裳。且任横肱睡，何妨举世忘。陶陶春酒后，洒洒竹风凉。午梦醒香茗，扶藜过小冈。是山都指点，绝景更搜寻。敢道无佳似，终须遇赏音。青精浇白水，短发付长吟。红紫看无了，莺声又绿阴。一泓凝不乱，独爱看真源。白日人稀少，中年眼未昏。葛蕉居士服，杖屦榄山村。紫豆银茄种，如今灌渐繁。疾风馀毁瓦，疏竹尚迎门。贫识人情改，寒思士屋温。一瓢终易足，四壁也难存。浩荡春光满，何山不故园。松阴横一枕，翻忆在扶胥。铜鼓回春梦，波罗集异乌。于今甘拙讷，不睡复何如。九鼎传东汉，休云一钓扶。潇洒东皋路，登临亦不时。先生拚屡醉，花鸟任相怡。翠带垂千柳，金梭掷一鹂。踟蹰归路晚，凉月浸西陂。清风时一洒，默坐听渔歌。蚊蚋何曾炒，烟霞敢自多。一竿持白月，万顷钓晴波。兹事还堪领，将衣制芰荷。瓶空无贮粟，松菊在名园。秫酒浇时变，乌巾到老存。北窗元自在，三径绝烦喧。一任儿曹懒，清风自扫门。每每亲秋菊，欣欣涉晓园。班荆罗父老，披褐倒杯樽。春换青丝柳，山深白板门。懒将贪睡息，屡屡向人言。掩耳无多事，支颐就小床。梦恬香篆细，酒醒布衾凉。白月天留照，浮云世易忘。仓皇那浪起，颠倒着衣裳。藜杖何曾吝，浮云只自阴。春花方蓓蕾，天地与歌吟。自尔穷幽兴，何须问赏音。钟期双耳孔，千古杳难寻。山静人希到，春深花自繁。鸠藤行处酒，烟火望中村。偶尔逢耕叟，迟回话夕昏。不知天壤内，何处是桃园。青藜时领步，偶过旧栖园。梁燕语相认，春风迹尚存。尧天终共覆，孔席不曾温。贫病翻疑我，区区扫一门。香醪堪日醉，伏枕免人扶。白昼心无事，清贫病恪如。沈沈甘朽木，忽忽走金乌。役税均明府，门无炒吏胥。低回滕伞岭，怅望曲龙陂。花气盈双袖，春声转数鹂。老亲那作恶，稚子巧相怡。尽日穷清赏，春光未暝时。滴露凝疏竹，香风递远荷。科头南海月，绝耳虎门波。僻地栖来惯，清宵得处多。老怀凉不寐，听得采莲歌。
和祈大参致和将出巡阻雨见寄三首
作者：林光
朝代：明

断送骄阴好是难，一春寒似一冬寒。使君画舫须料理，万顷波涛正渺漫。千红万紫欲开难，终日斜斜雨雪寒。安得晴无云一点，步随春水看弥漫。几许相逢欲话难，一樽还解辟春寒。深杯莫厌罗浮味，千里云山易渺漫。
和祈大参致和将出巡阻雨见寄三首·其一
作者：林光
朝代：明

断送骄阴好是难，一春寒似一冬寒。使君画舫须料理，万顷波涛正渺漫。
和祈大参致和将出巡阻雨见寄三首·其三
作者：林光
朝代：明

几许相逢欲话难，一樽还解辟春寒。深杯莫厌罗浮味，千里云山易渺漫。
和祈大参致和将出巡阻雨见寄三首·其二
作者：林光
朝代：明

千红万紫欲开难，终日斜斜雨雪寒。安得晴无云一点，步随春水看弥漫。
和罗一峰赠王乐用侍御二首
作者：林光
朝代：明

金牛他日意，问讯欲潸如。至乐无穷味，谁知不在书。秋波双眼碧，夜月老怀虚。何日车溪路，能来问起居。年衰还仗禄，头白更忧时。御史平生志，金牛绝代期。放身归自在，与世共推移。霄汉长松树，天风一任吹。
和罗一峰赠王乐用侍御二首·其一
作者：林光
朝代：明

金牛他日意，问讯欲潸如。至乐无穷味，谁知不在书。秋波双眼碧，夜月老怀虚。何日车溪路，能来问起居。
和罗一峰赠王乐用侍御二首·其二
作者：林光
朝代：明

年衰还仗禄，头白更忧时。御史平生志，金牛绝代期。放身归自在，与世共推移。霄汉长松树，天风一任吹。
和陈石翁寄题严子陵祠壁
作者：林光
朝代：明

钓鱼心在鱼，无鱼安用钓。钓鱼不食鱼，争恐旁人笑。试问羊裘翁，此心了未了。刬却桐江碑，山水更绝妙。
和陶十一首 其一 九日閒居
作者：林光
朝代：明

季秋霜未降，庭草日竞生。南墙菊数种，犹未别其名。晨风收宿露，天宇净以明。隐几坐空庭，忽闻田父声。山果叶包杞，献我祝遐龄。呼儿罗饤饾，开樽时一倾。草木有花实，一枯还一荣。嘘汲有常运，真宰那无情。颓然与物流，吾亦何生成。
和陶十一首 饮酒十首 其二
作者：林光
朝代：明
体裁：古风

南墙菊初放，采之复采之。采之泛我酒，斟到日斜时。浮云变瞬息，身计每如兹。秋香应佳节，一醉复何疑。安能强违心，与世相矜持。
和陶十一首·九日閒居
作者：林光
朝代：明

季秋霜未降，庭草日竞生。南墙菊数种，犹未别其名。晨风收宿露，天宇净以明。隐几坐空庭，忽闻田父声。山果叶包杞，献我祝遐龄。呼儿罗饤饾，开樽时一倾。草木有花实，一枯还一荣。嘘汲有常运，真宰那无情。颓然与物流，吾亦何生成。南墙菊初放，采之复采之。采之泛我酒，斟到日斜时。浮云变瞬息，身计每如兹。秋香应佳节，一醉复何疑。安能强违心，与世相矜持。氛翳散朝露，举头见西山。西山钟王气，葱郁那容言。菊对重阳开，安得如今年。清谣宣我乐，酒味有真传。倾此一杯酒，写我百年情。聊乘今日欢，安用后世名。乾坤干万化，默运含生生。朝能握其机，夕死胡足惊。嗟我抱石子，沉沦卒无成。幽居隔轮□，寂无廛市喧。还疑漆园翁，傲吏见亦偏。昨宵铁桥梦，归入罗浮山。仙人酌紫霞，一醉遂忘还。了了胸中景，那容着语言。青宵上弦月，照我杯中英。花酒饮和月，三物俱有情。古人秉烛游，白日易西倾。秋虫亦何意，草间时一鸣。寒威侵短褐，始觉露华生。酌彼经冬酒，对此傲霜姿。蓬皤双鬓根，倒插茱萸枝。翩然舞袖翻，始觉酒味奇。吾心自天游，岂爱尘鞅羁。我有一斗酒，藏贮久未开。今日复何日，欢然有好怀。稚子病初起，向爷语转乖。不逢素心人，谁复问幽栖。老妻出旧酝，樽封如其泥。篱菊正芬芳，忽与酒味谐。浮生苦海中，不饮也自迷。挥杯对茱萸，斟酌宁千回。我家一何远，僻在东南隅。那因升斗禄，涉此万里途。双鬓日以变，尘虑空驰驱。感此时节换，景短心有馀。谁云都城北，大隐如山居。日月掷如梭，重阳今忽至。岂无一樽酒，少饮辄复醉。举头羡冥鸿，排空列行次。始知尘鞅中，物物失其贵。抚景豁吾怀，但味酒中味。降衷荷天灵，一物具一真。年徂物易交，浇漓变其醇。气习日以卑，智巧日以新。靡靡骋颊舌，纵横踵仪秦。瑩然胸中宝，掩敝同埃尘。岂无先觉贤，训戒徒殷勤。悠悠醉梦中，迷执不可亲。俯仰千载下，能逢几问津。醉把茱萸枝，插彼漉酒巾。渊明虽违世，吾尚慕其人。
和陶十一首·其七
作者：林光
朝代：明

我有一斗酒，藏贮久未开。今日复何日，欢然有好怀。稚子病初起，向爷语转乖。不逢素心人，谁复问幽栖。
和陶十一首·其三
作者：林光
朝代：明

氛翳散朝露，举头见西山。西山钟王气，葱郁那容言。菊对重阳开，安得如今年。清谣宣我乐，酒味有真传。倾此一杯酒，写我百年情。聊乘今日欢，安用后世名。乾坤干万化，默运含生生。朝能握其机，夕死胡足惊。嗟我抱石子，沉沦卒无成。
和陶十一首·其九
作者：林光
朝代：明

我家一何远，僻在东南隅。那因升斗禄，涉此万里途。双鬓日以变，尘虑空驰驱。感此时节换，景短心有馀。谁云都城北，大隐如山居。
和陶十一首·其五
作者：林光
朝代：明

青宵上弦月，照我杯中英。花酒饮和月，三物俱有情。古人秉烛游，白日易西倾。秋虫亦何意，草间时一鸣。寒威侵短褐，始觉露华生。
和陶十一首·其八
作者：林光
朝代：明

老妻出旧酝，樽封如其泥。篱菊正芬芳，忽与酒味谐。浮生苦海中，不饮也自迷。挥杯对茱萸，斟酌宁千回。
和陶十一首·其六
作者：林光
朝代：明

酌彼经冬酒，对此傲霜姿。蓬皤双鬓根，倒插茱萸枝。翩然舞袖翻，始觉酒味奇。吾心自天游，岂爱尘鞅羁。
和陶十一首·其十
作者：林光
朝代：明

日月掷如梭，重阳今忽至。岂无一樽酒，少饮辄复醉。举头羡冥鸿，排空列行次。始知尘鞅中，物物失其贵。抚景豁吾怀，但味酒中味。
和陶十一首·其十一
作者：林光
朝代：明

降衷荷天灵，一物具一真。年徂物易交，浇漓变其醇。气习日以卑，智巧日以新。靡靡骋颊舌，纵横踵仪秦。瑩然胸中宝，掩敝同埃尘。岂无先觉贤，训戒徒殷勤。悠悠醉梦中，迷执不可亲。俯仰千载下，能逢几问津。醉把茱萸枝，插彼漉酒巾。渊明虽违世，吾尚慕其人。
和陶十一首·其十一
作者：林光
朝代：明
体裁：古风

降衷荷天灵，一物具一真。年徂物易交，浇漓变其醇。气习日以卑，智巧日以新。靡靡骋颊舌，纵横踵仪秦。莹然胸中宝，掩敝同埃尘。岂无先觉贤，训戒徒殷勤。悠悠醉梦中，迷执不可亲。俯仰千载下，能逢几问津。醉把茱萸枝，插彼漉酒巾。渊明虽违世，吾尚慕其人。
和陶十一首·其四
作者：林光
朝代：明

幽居隔轮□，寂无廛市喧。还疑漆园翁，傲吏见亦偏。昨宵铁桥梦，归入罗浮山。仙人酌紫霞，一醉遂忘还。了了胸中景，那容着语言。
和韵答吴泌处士
作者：林光
朝代：明

诗辞谢子过推尊，身病还来梦里亲。无欲便为医病药，有言聊寄写心琴。浴沂想见千年兴，执手谁怜十二春。惟问山扉终日掩，足音空谷是何人。
和顾能
作者：林光
朝代：明

一柱无缘障急流，白云回首思绸缪。共拚酒盏销红烛，懒插花枝上黑头。鸿鹄心情空自远，江湖烟浪尚韬忧。凭君会我难言意，更傍青荷买钓舟。
哭时褒四首
作者：林光
朝代：明

愁来欲写不成诗，哭尽寒冬眼似痴。魂梦不交垂死后，聪灵空忆在生时。云山有限来何远，天地无情叫岂知。四尺沙棺归万里，空馀血泪写童碑。少年随侍白头亲，何物天灾滥杀人。疮累豆麻攻半月，语闻丝发话经旬。牛医底解生王宪，端悫何如误伯淳。恸倚京城挥老泪，西风黯黯起寒云。老者偏存少者亡，化机颠倒断人肠。商南谁识昌黎苦，东鲁愁催子夏忙。遗语每思童孝子，捷才堪见旧诗囊。两行珠泪何时竭，山作江湖海植桑。恸哭长安泪眼枯，幽冥骨肉已殊途。渥洼无计医龙种，丹穴愁看瘗凤雏。官绊远方怜我蹇，榇归万里倩谁扶。归囊舟买南安便，宗葬千年得遂无。
哭时褒四首·其一
作者：林光
朝代：明

愁来欲写不成诗，哭尽寒冬眼似痴。魂梦不交垂死后，聪灵空忆在生时。云山有限来何远，天地无情叫岂知。四尺沙棺归万里，空馀血泪写童碑。
哭时褒四首·其三
作者：林光
朝代：明

老者偏存少者亡，化机颠倒断人肠。商南谁识昌黎苦，东鲁愁催子夏忙。遗语每思童孝子，捷才堪见旧诗囊。两行珠泪何时竭，山作江湖海植桑。
哭时褒四首·其二
作者：林光
朝代：明

少年随侍白头亲，何物天灾滥杀人。疮累豆麻攻半月，语闻丝发话经旬。牛医底解生王宪，端悫何如误伯淳。恸倚京城挥老泪，西风黯黯起寒云。
哭时褒四首·其四
作者：林光
朝代：明

恸哭长安泪眼枯，幽冥骨肉已殊途。渥洼无计医龙种，丹穴愁看瘗凤雏。官绊远方怜我蹇，榇归万里倩谁扶。归囊舟买南安便，宗葬千年得遂无。
哭舍弟克明三首
作者：林光
朝代：明

滴尽他乡泪，愁云惨不舒。书来刚阅月，死别忽冥途。心苦空缘梦，天高何处呼。无情花底月，衰影照来孤。欲报生前信，泉台莫寄声。江湖千点泪，兄弟百年情。义重哀难遣，愁多梦不成。何时麦家径，归奠尔佳城。衰年催我老，右肘屡风麻。短景那能久，浮生未有涯。春风怀寸草，暮雨损荆花。儿辈那堪倚，狂涂纸上鸦。
哭舍弟克明三首·其一
作者：林光
朝代：明

滴尽他乡泪，愁云惨不舒。书来刚阅月，死别忽冥途。心苦空缘梦，天高何处呼。无情花底月，衰影照来孤。
哭舍弟克明三首·其三
作者：林光
朝代：明

衰年催我老，右肘屡风麻。短景那能久，浮生未有涯。春风怀寸草，暮雨损荆花。儿辈那堪倚，狂涂纸上鸦。
哭舍弟克明三首·其二
作者：林光
朝代：明

欲报生前信，泉台莫寄声。江湖千点泪，兄弟百年情。义重哀难遣，愁多梦不成。何时麦家径，归奠尔佳城。
喜侄生舟中书寄克明弟
作者：林光
朝代：明

苍凉红日欲东生，屋角西头月尚明。伏枕忽闻添阿买，应门端足慰徐卿。严亲地下偏含笑，小弟江东合寄声。欲识天南今日兴，一樽携过五仙城。
喜平湖三子领乡荐兼策诸生
作者：林光
朝代：明

陆淞发解上青云，沈炼吴绅素出群。天下何尝无吉士，老夫端亦贺斯文。三元偶尔还遭际，一贯从来不易闻。分付平湖诸后进，年光遮莫蹉毫分。
喜徐光岳来访平湖
作者：林光
朝代：明

几夜青灯报好花，朝来扶病理乌纱。定山妙笔承传信，天姥黄精忽拜嘉。违隔仙容刚十载，留连尘榻更谁家。卑官莫道无供给，亦有东湖水荐茶。
喜李都宪以抚治督将出师用杜老诸将韵奉赠二首
作者：林光
朝代：明

贼骑纵横傍霍山，邻封唐汝尚牢关。土戎已壮官军胆，夷长远参将佐间。鱼在釜中犹戏跃，棋当局处却安閒。春风指日传飞捷，武弁知谁不厚颜。攻屠连拔十馀城，济北淮南骇贼旌。岂谓太平终偃武，却劳文士远提兵。汉思颇牧增长叹，世遇黄河几度清。多谢郧襄贤督府，直将恩信迓升平。
喜李都宪以抚治督将出师用杜老诸将韵奉赠二首·其一
作者：林光
朝代：明

贼骑纵横傍霍山，邻封唐汝尚牢关。土戎已壮官军胆，夷长远参将佐间。鱼在釜中犹戏跃，棋当局处却安閒。春风指日传飞捷，武弁知谁不厚颜。
喜李都宪以抚治督将出师用杜老诸将韵奉赠二首·其二
作者：林光
朝代：明

攻屠连拔十馀城，济北淮南骇贼旌。岂谓太平终偃武，却劳文士远提兵。汉思颇牧增长叹，世遇黄河几度清。多谢郧襄贤督府，直将恩信迓升平。
喜诸生会馔
作者：林光
朝代：明

讲罢声催六撞钟，青衿冉冉肃西东。大烹本为贤才设，窃食堪羞我辈同。箪食豆羹皆圣泽，饔人庖吏走春风。权舆莫更添诗咏，一饭须酬一寸功。
喜雨
作者：林光
朝代：明

阴云欲合即生风，阳亢相将一月终。赤日行空煎伏暑，乾雷辗地跨长虹。田农束手嗟无计，禄吏轮诚冀感通。甘雨连宵忽沾足，闾阎諠笑望年丰。
嘉兴柳郡侯挽
作者：林光
朝代：明

四郡翱翔鬓未侵，鸳湖忽见一星沈。簿书未是文翁志，誉毁难移子产心。鹤梦已随秋气化，月华空照夜堂深。吞声我有衷情泪，不为儿孙少橐金。
嘉兴郡斋与冯宪副兰柳郡侯琰小酌联句三首
作者：林光
朝代：明

老眼苍茫醉欲花，海东高士忽临嘉。云深晚雨催长句，日远骚坛愧大家。墙角倚寒梅正萼，樽前留赋脸初霞。分明坐我春风里，此意何妨日易斜。雪意漫空欲散花，山园松桧可胜嘉。高风合著滁州守，美句犹传杜老家。真率杯中深夜话，风流胸次淡秋霞。乡书忽度湖天雁，嘹唳冲寒几字斜。夜雨松窗对烛花，便无山水亦情嘉。疏才此地惭为郡，老句如公是作家。再咏凫翳从岁晚，独抛尘土卧烟霞。升沈已破浮生梦，一榻寒歌瘦竹斜。
嘉兴郡斋与冯宪副兰柳郡侯琰小酌联句三首·其一
作者：林光
朝代：明

老眼苍茫醉欲花，海东高士忽临嘉。云深晚雨催长句，日远骚坛愧大家。墙角倚寒梅正萼，樽前留赋脸初霞。分明坐我春风里，此意何妨日易斜。
嘉兴郡斋与冯宪副兰柳郡侯琰小酌联句三首·其三
作者：林光
朝代：明

夜雨松窗对烛花，便无山水亦情嘉。疏才此地惭为郡，老句如公是作家。再咏凫翳从岁晚，独抛尘土卧烟霞。升沈已破浮生梦，一榻寒歌瘦竹斜。
嘉兴郡斋与冯宪副兰柳郡侯琰小酌联句三首·其二
作者：林光
朝代：明

雪意漫空欲散花，山园松桧可胜嘉。高风合著滁州守，美句犹传杜老家。真率杯中深夜话，风流胸次淡秋霞。乡书忽度湖天雁，嘹唳冲寒几字斜。
四月二十八日狂风大作
作者：林光
朝代：明

靡靡千舟废，呜呜万嗷号。人心空自骇，风伯也须劳。黑发从今变，黄埃逼汉高。闲窗谁氏子，歌枕梦魂劳。
四月十三日舟次安陆风暴非常州人谓五十年来未有此
作者：林光
朝代：明

飞沙拔木更掀篷，雨注雷轰电闪空。安陆津头牢系缆，未须嗟骇北来风。
回仙亭和洞宾
作者：林光
朝代：明

颓然万物与同流，不薄人间万户侯。懒向乾坤开话柄，直从图马看根由。杯衔南粤千峰月，钓拂东溟万顷秋。何处相思不相见，春风吹绿上枝头。
土门晚泊
作者：林光
朝代：明

归袂飘飘举，轻帆冉冉来。幽花封岸觜，白日照沙堆。旷志酬千古，虚怀贮一杯。平生双短鬓，何处洗尘埃。
坐小船
作者：林光
朝代：明

邦伯舟何处，褰衣上小舠。篙穿清浅水，风闪漾光涛。兴远篷难压，心安身未劳。潜藏甘隐约，方识古人高。
墨菊
作者：林光
朝代：明

真姿描出石屏东，似有清香递晚风。千载柴桑几杯酒，不因春色对芳丛。
墨蒲萄为慎庵殿下题
作者：林光
朝代：明

偃蹇乌龙蟠屈，参差珠实高低。满架藏春风韵，灵根出自关西。
夏夜叹
作者：林光
朝代：明

掬水空漱齿，飧冰莫撑肠。日没更蒸郁，珠汗透我裳。墙隈见飞萤，闪烁流馀光。手中握蒲葵，缓摇引微凉。推枕不能寐，既倦还挥扬。金伏大火流，暑盛天之常。乾坤一甑中，孰与分界疆。揭帘视河汉，牛女遥相望。昏中见大火，房心适南方。钉蛟饱木虱，烦促思吾乡。乘月采莲去，葛袂随风翔。养生不谙时，吾尚鉴嵇康。
夏日叹
作者：林光
朝代：明

烛龙进无力，迟迟当天街。火云相夹持，烧空焰正开。亢阳肆为虐，真宰应暌乖。市贾看坐废，糁汗浮黄埃。蛟龙惧汤沸，蟠蛇屈深泥。燕雀罹燔炙，塌翼投蒿莱。深山长薄中，但荫狼与豺。形骸端欲弃，强饰胡为哉。摛辞遣烦闷，音律那能谐。安得万松风，倏然与之偕。
夜入古镇峡与时嘉叶璧小酌
作者：林光
朝代：明

千里归来七日程，相看不厌一灯明。残樽更出行边酒，共听蓬头雨打声。
夜坐和子翼
作者：林光
朝代：明

萤灯几点乱渔灯，远鼓时闻变寨更。欲把长江来酒盏，与君聊泻百年情。
夜雨过邵伯湖风径迷路遂宿湖中
作者：林光
朝代：明

薄暮蒲帆捲，深更谷雨飘。船灯明复灭，篷漏溅还跳。违湿迁无地，冲寒讶有潮。平明问渔艇，湖草绿夭夭。
大司马刘东山老先生谪戍肃州遇赦放还经襄阳铁佛寺叙旧赋此奉赠
作者：林光
朝代：明

万里生还楚水滨，相看真懒话缘因。戎衣谢拭三边泪，雨露初逢十月春。乡党又开新眼孔，头颅还是旧精神。谁云人定天难定，前席他年语尚闻。
大塘书屋为蒋世钦中书
作者：林光
朝代：明

闲窗面面罩云烟，刚占人间小洞天。梦里陶然醒水月，眼中何处不鱼鸢。寻春晚履真堪步，拂袖青山是几年。料理平生端的意，小车何厌百花前。
大湘峡晚酌
作者：林光
朝代：明

帖帖江如镜，迟迟舟渐移。都将山饯酒，不管雨催诗。
天台陈晦光别余二十年今得举领官之清流过严诗以送之
作者：林光
朝代：明

山城人暝问行踪，二十年来是梦中。红烛喜亲今语笑，乌纱新饰旧形容。官卑却有纲常寄，地僻堪成久大功。无奈相逢又相别，送君清借子陵风。
太博沈文华招饮苏鲁麻酒
作者：林光
朝代：明

殊方传酿得新醅，糯麦融成造化胎。风韵只凭葭管透，阳春疑似蜀江来。坛封未许诗人剖，糟粕常令盏水催。俛首何妨作牛饮，污樽争挽古风回。
夹沟闸写怀
作者：林光
朝代：明

金钱不博皂囊诗，杯饭何曾谢乞儿。京酒鲜催游子醉，年华争谓鬓毛丝。遥遥泰岳瞻应远，采采蒌蒿步更迟。万里亲庭天一角，夕阳翘首不胜思。
奉别徐郡侯怀柏先生考绩之京
作者：林光
朝代：明
体裁：七言律诗

老我行藏欲话难，先生麾节别吴关。风云会处声光远，势分忘来礼数宽。预有忠勤书最绩，尚留恩意及卑官。支离不敢秋江饯，却把诗篇写肺肝。
奉别徐郡侯怀柏先生考绩之京
作者：林光
朝代：明

老我行藏欲话难，先生麾节别吴？。风云会处声光远，势分忘来礼数宽。预有忠勤书最绩，尚留恩意及卑官。支离不敢秋江饯，却把诗篇写肺肝。
奉别都宪诚庵朱先生
作者：林光
朝代：明

丘狐穴鼠易惊猜，镇靖唯须老将材。威压百蛮谁敢乱，江清千里我能来。含生得露枝枝别，幽谷凭春日日催。痴病自惭非骏骨，可堪留处在燕台。
奉和内阁及大理诸公联句赠少司马德兴孙先生四首并序
作者：林光
朝代：明

春风开卷便酣人，传写都台语迫真。汉水未须催画舫，沙鸥应亦识名臣。流移总道郧阳好，节镇容知抚治仁。乾象夜深频属目，台星耿耿照微宸。一回骋望一登台，照耀郧江节龯来。每愧衰迟辜荐剡，却缘恩爱识真才。幽崖穷谷应留照，玉树冰壶绝照埃。已置人中仙在眼，枉寻石罅访天台。深夜铃驰两马声，山堂燃纸续灯明。诗评诸老舒还卷，翰染西涯瘦更清。身外勋名随世就，眼前花样岂公荣。丈夫嚬笑关时运，载祝赓歌入舜廷。
奉和内阁及大理诸公联句赠少司马德兴孙先生四首并序·其一
作者：林光
朝代：明

春风开卷便酣人，传写都台语迫真。汉水未须催画舫，沙鸥应亦识名臣。流移总道郧阳好，节镇容知抚治仁。乾象夜深频属目，台星耿耿照微宸。
奉和内阁及大理诸公联句赠少司马德兴孙先生四首并序·其三
作者：林光
朝代：明

深夜铃驰两马声，山堂燃纸续灯明。诗评诸老舒还卷，翰染西涯瘦更清。身外勋名随世就，眼前花样岂公荣。丈夫嚬笑关时运，载祝赓歌入舜廷。
奉和内阁及大理诸公联句赠少司马德兴孙先生四首并序·其二
作者：林光
朝代：明

一回骋望一登台，照耀郧江节龯来。每愧衰迟辜荐剡，却缘恩爱识真才。幽崖穷谷应留照，玉树冰壶绝照埃。已置人中仙在眼，枉寻石罅访天台。
奉和内阁及大理诸公联句赠少司马德兴孙先生四首并序·其四
作者：林光
朝代：明

重地黎元赖抚安，眼中风景浩瀰漫。春经闾里花含笑，恩洽严慈诰已颁。声韵玉堂深雅望，丹青麟阁永何刊。南畿参佐閒机务，更把长篇子细看。
奉寄彭从吾亚卿乞致仕养亲
作者：林光
朝代：明

曾持寸赤达公文，允领微官本为贫。七十年馀慈侍下，三千里外梦归频。遗羹直欲尝君食，刻木何如事活身。九万谁云天听远，海滨今日遇名臣。
奉慰相国李西涯先生丧冢嗣
作者：林光
朝代：明

造化小儿没定期，倒横直竖报迟迟。唐侯纵有朱何托，鲁叟能无鲤也悲。看破西铭恩自普，验穷周易吉多违。庙堂栋柱先生在，肯怨秋风哭我私。
奉提学广川吴先生试赋此求教
作者：林光
朝代：明

化雨初沾万物滋，人间秋暑正炎时。微官伎俩知无取，半百行藏每自疑。两浙斯文端有托，西川夫子到何迟。试看光霁难言处，桃李枝头绿渐肥。
奉新偶述二首
作者：林光
朝代：明

扰扰复扰扰，浮尘飞不了。回首望京华，云边过一鸟。顺风不开帆，逆风牵远浪。平居见瞭然，临事忽然丧。
奉新偶述二首·其一
作者：林光
朝代：明

扰扰复扰扰，浮尘飞不了。回首望京华，云边过一鸟。
奉新偶述二首·其二
作者：林光
朝代：明

顺风不开帆，逆风牵远浪。平居见瞭然，临事忽然丧。
奉次徽王韵赠毕亚卿豫荆凶荒黎民阻饥朝廷简命亚卿毕公兼都宪来膺赈恤重任王有诗嘉赠因次韵少申颂期之意
作者：林光
朝代：明

中原万姓岂愁饥，天遣公来任抚绥。在处流亡俱引领，会看愁苦变雍熙。甘霖终慰群生望，草芥能忘一日知。野史大书消几句，汉江那用更沉碑。
奉谢嘉兴郡守徐惕斋枉驾见顾平湖官署
作者：林光
朝代：明

门横蛛网径封苔，卧病俄惊使报来。草芥何人堪接论，云宵巨眼谢频回。春风淡荡环衿佩，元酒氤氲落玉杯。无限阳和恩育意，却惭衰朽是非材。
奉谢朱都宪诚庵先生
作者：林光
朝代：明

寻常折简也须来，敢道蓬门不浪开。自古公卿贤可事，如今草莽愧非才。神雷莫炒泥涂蛰，春信潜回琥珀杯。俯仰乾坤无可谢，细留双眼看三台。
奉谢王判府惠米
作者：林光
朝代：明

寻常爱诵后山诗，却笑贫官解忍饥。何处还逢赵郡使，亦留青眼照寒微。
奉谢诸明公惠乙丑历
作者：林光
朝代：明

甲子书来问冷官，阳春争欲变冬寒。年增空有传心念，日近何妨炙背看。斟酌盈亏分节候，循环六十配支干。辟凶趋吉人时授，共把天根更静观。
奉谢陈总戎惠墰酒
作者：林光
朝代：明
体裁：七言律诗

村醪野酌惯江乡，未饮元戎碧玉浆。满目旗旌催晚醉，一江云水展新凉。荷筒半卷初秋露，竹叶偏回午夜香。从此诗情应更远，濯缨随处起沧浪。
奉赠少保洪总制先生
作者：林光
朝代：明

四藩瞻望将星高，经略山深军务劳。阃外齐威明即墨，淮西裴相净逋逃。村馀壁垒荆蒿长，兵洗岩林虎豹号。飞捷献俘天上去，臣民胥庆仰崇褒。
奉赠李都宪以郧阳抚治升掌南都察院事
作者：林光
朝代：明

五月长江水满时，活流风送到南畿。功成已见文兼武，名重应闻夏与夷。别酒共怜葵照日，占年刚对麦秋期。宦游他日寻遗迹，却笑吾诗是口碑。
奉饯少司成偶至月河寺西亭见杨东里草亭诗因借其韵纪兴
作者：林光
朝代：明

乌帽青袍犯晓风，月河亭憩别离中。菊香篱落霜仍在，树罩烟光日正红。碑剥欲沉藏佛偈，石奇如舞守僧穷。酒杯偶到忘情处，却笑浮生西又东。
如斯亭次韵庄定山
作者：林光
朝代：明

宣父含情伫立时，难言易见却如斯。闲观宇宙无穷意，似与鸢鱼两物知。活泼泼中那有我，慢腾腾处欲呼谁。鳌峰亭子来何日，笑和双泉二老诗。
子陵
作者：林光
朝代：明

羊裘大泽器深藏，云物终难掩瑞光。今古几人空愧畏，乾坤此老尚轩昂。安刘祚汉心情远，剩水残山姓字香。描出白云舒卷意，谁家诗笔妙追唐。同袍礼教未须疑，回首青山是故知。迢递几来尘里眼，摩挲还读庙前碑。长竿自作江湖主，寸舌谁为帝者师。莫问荣华风烛事，棹歌留咏子陵诗。桐江老子持竿手，旋转乾坤一气还。欲识江湖关系处，试看星宿荡摩间。难同刘汉论心曲，合与夷齐议辈班。仰止高山千载下，身间元亦是心间。羊裘坐老葛天民，物色何心到海滨。乡曲心情须长幼，玺书名分是君臣。千年公案留诗咏，七里滩头舣棹频。无限青山溪一带，水云何处尽天真。
子陵·其一
作者：林光
朝代：明

羊裘大泽器深藏，云物终难掩瑞光。今古几人空愧畏，乾坤此老尚轩昂。安刘祚汉心情远，剩水残山姓字香。描出白云舒卷意，谁家诗笔妙追唐。
子陵·其三
作者：林光
朝代：明

桐江老子持竿手，旋转乾坤一气还。欲识江湖关系处，试看星宿荡摩间。难同刘汉论心曲，合与夷齐议辈班。仰止高山千载下，身间元亦是心间。
子陵·其二
作者：林光
朝代：明

同袍礼教未须疑，回首青山是故知。迢递几来尘里眼，摩挲还读庙前碑。长竿自作江湖主，寸舌谁为帝者师。莫问荣华风烛事，棹歌留咏子陵诗。
子陵·其四
作者：林光
朝代：明

羊裘坐老葛天民，物色何心到海滨。乡曲心情须长幼，玺书名分是君臣。千年公案留诗咏，七里滩头舣棹频。无限青山溪一带，水云何处尽天真。
孔子手植桧
作者：林光
朝代：明

棱棱老干傍庭台，传自宣尼手自栽。翡翠枝条深雨露，蛰龙鳞甲照阶苔。枯荣自寓随时意，古怪中含造化胎。三匝绕栏殊未厌，却疑天遣此身来。
孔庙迎春遇雪
作者：林光
朝代：明

宫墙虚映白皑皑，祝望龙香刚赐来。肃拜轻沾花六出，趋跄平踏玉千堆。诗肠莫肖天机巧，圣德潜通造化胎。三白预堪占大有，万方初庆一阳回。
孙少参父母挽
作者：林光
朝代：明

阅月初更甲乙年，双亲相继入重泉。慈乌梦里音容隔，杜宇声中血泪连。直笔至今挥此挽，荒碑何处锁寒烟。莫嗟荣养迟三釜，已见銮章下九天。
安挥使惠靴兼诗见赠因韵奉谢
作者：林光
朝代：明

谁念柴桑赤脚人，江门情绪盎如春。山村有酒虽堪典，争得烟霞步步新。
安陆候夫
作者：林光
朝代：明

滩头流急汉江纡，两日亭舟候拨夫。安得和风远相送，畏途从此变夷途。
官满南归吴汝仪沈元式孙吉夫送至姑苏饮别于虎邱寺
作者：林光
朝代：明

寒江千里送归程，骨肉斯文念匪轻。乡梦已随南海月，风光还醉阖闾城。晴波曲绕僧居静，返照斜空野树明。安得剑池来作酒，留连倾尽百年情。
官满平湖留别二首
作者：林光
朝代：明

九年尸素我何功，眼似添花耳似聋。暂解樊笼如脱兔，便将风翮逐溟鸿。秋深篱菊犹含笑，老至吾诗未送穷。分付静观亭下景，莫随霜散误天公。羞论瑶琴指上功，钟期耳孔未应聋。翱翔阅世惭灵凤，南北随时羡翥鸿。万事苍天元有定，百年吾道岂终穷。题诗大笑开船去，更把行藏问舵公。
官满平湖留别二首·其一
作者：林光
朝代：明

九年尸素我何功，眼似添花耳似聋。暂解樊笼如脱兔，便将风翮逐溟鸿。秋深篱菊犹含笑，老至吾诗未送穷。分付静观亭下景，莫随霜散误天公。
官满平湖留别二首·其二
作者：林光
朝代：明

羞论瑶琴指上功，钟期耳孔未应聋。翱翔阅世惭灵凤，南北随时羡翥鸿。万事苍天元有定，百年吾道岂终穷。题诗大笑开船去，更把行藏问舵公。
定山来访再赠
作者：林光
朝代：明

倚棹飘然退急流，真成天地一虚舟。春风满座人何厌，元酒开樽辖再投。花鸟共催诸子醉，湖山增重几诗留。荷衣舞烂梧桐叶，八载东吴愿始酬。
宝应湖
作者：林光
朝代：明

微茫新水涨洪波，南北行人感慨多。何似西湖风景好，近山青拥数堆螺。
宝应湖
作者：林光
朝代：明

连过三湖日未斜，天教清兴发诗家。何嫌顺境风涛壮，更爱扁舟眼界赊。角角芦根呼水鸟，翻翻帆影散堤鸦。春波闪烁摇晴日，添得南翁两眼花。
客中小年四首
作者：林光
朝代：明

岁月不肯住，看看又小年。诗穷残腊后，杯引大江前。乐事思南土，閒情寄短篇。夜来风势恶，惊徙五更船。远客无佳节，狂风又小年。江吞湖岭外，舟避涨沙前。阅世慵双眼，题诗更短篇。迷途还买醉，高枕赣州船。老境无多日，明年耳顺年。天风还自逆，舟楫敢求前。远道几千里，穷愁数百篇。吾能悲杜甫，来往蜀中船。萧萧双短鬓，忽忽渡流年。心远空鞭策，穷途自不前。莺花聊岁计，糟粕谢陈篇。柔橹轻烟里，朝来理我船。
客中小年四首·其一
作者：林光
朝代：明

岁月不肯住，看看又小年。诗穷残腊后，杯引大江前。乐事思南土，閒情寄短篇。夜来风势恶，惊徙五更船。
客中小年四首·其三
作者：林光
朝代：明

老境无多日，明年耳顺年。天风还自逆，舟楫敢求前。远道几千里，穷愁数百篇。吾能悲杜甫，来往蜀中船。
客中小年四首·其二
作者：林光
朝代：明

远客无佳节，狂风又小年。江吞湖岭外，舟避涨沙前。阅世慵双眼，题诗更短篇。迷途还买醉，高枕赣州船。
客中小年四首·其四
作者：林光
朝代：明

萧萧双短鬓，忽忽渡流年。心远空鞭策，穷途自不前。莺花聊岁计，糟粕谢陈篇。柔橹轻烟里，朝来理我船。
客中重九日
作者：林光
朝代：明

去年今日却辞家，今日今年兴未涯。细雨端能妨令节，乌巾元不负黄花。禽鱼可乐非关酒，星汉无缘枉问槎。万里烟霞供一瞬，懒将双足画添蛇。
客中除夕二首
作者：林光
朝代：明

一日光阴尽一年，云帆穿破小姑烟。虽无异馔供除夕，亦有长风送我船。膝下怀深儿女念，眼中天假故人缘。屠苏入手何妨后，更掷同安买酒钱。甲子书穷丁巳年，无端身计过浮烟。思家心断屠苏酒，守岁宵连客子船。老句未工犹有债，衰颜欲换笑无缘。长风果协篙师愿，晚向沙汀插纸钱。
客中除夕二首·其一
作者：林光
朝代：明

一日光阴尽一年，云帆穿破小姑烟。虽无异馔供除夕，亦有长风送我船。膝下怀深儿女念，眼中天假故人缘。屠苏入手何妨后，更掷同安买酒钱。
客中除夕二首·其二
作者：林光
朝代：明

甲子书穷丁巳年，无端身计过浮烟。思家心断屠苏酒，守岁宵连客子船。老句未工犹有债，衰颜欲换笑无缘。长风果协篙师愿，晚向沙汀插纸钱。
宿三水
作者：林光
朝代：明

长风何处起，雨脚散重阴。山月能留照，江流只自深。清宵无酷暑，远鹤有馀音。未有悲秋意，何如蟋蟀吟。
宿严州天宁寺
作者：林光
朝代：明

官閒我亦何拘碍，又向天宁一借眠。风雨净除三伏暑，梦魂凉浸万山烟。窗临木杪宜仙枕，地隔溪流断俗缘。寄语频游严少府，几人参破野狐禅。浮生半日閒难得，已借僧床十日眠。建茗几烹严子濑，牙香初散富春烟。诸侯传食端堪愧，山水嬉游是夙缘。杯酒未将疑老衲，醉中元亦有真禅。
宿严州天宁寺·其一
作者：林光
朝代：明

官閒我亦何拘碍，又向天宁一借眠。风雨净除三伏暑，梦魂凉浸万山烟。窗临木杪宜仙枕，地隔溪流断俗缘。寄语频游严少府，几人参破野狐禅。
宿严州天宁寺·其二
作者：林光
朝代：明

浮生半日閒难得，已借僧床十日眠。建茗几烹严子濑，牙香初散富春烟。诸侯传食端堪愧，山水嬉游是夙缘。杯酒未将疑老衲，醉中元亦有真禅。
宿古镇峡
作者：林光
朝代：明

苍凉云月递微明，寂静中流歇橹声。谁炒龙潭潭上水，聒人村犬吠残更。
宿大乘寺
作者：林光
朝代：明

招提昨梦应延我，舴艋今朝却为谁。松桧形容犹未改，梅花消息尚堪疑。尘庵寂静偏宜睡，僧榻跏趺忽有诗。烧罢黄龙香一线，佛前灯影照琉璃。
宿太平滩
作者：林光
朝代：明
体裁：七言绝句

濛濛黑雾四低迷，缆系黄茅日正西。何处思亲肠欲断，太平滩下鹧鸪啼。
宿太平滩
作者：林光
朝代：明

濛濛黑雾四低迷，缆繫黄茅日正西。何处思亲肠欲断，太平滩下鹧鸪啼。
宿明月寺
作者：林光
朝代：明

杖藜投野寺，步月入山棱。方丈明孤烛，袈裟谒两僧。厨烟分异茗，炉火燃香藤。近识罗浮面，抟空一老鹏。
宿曹溪寺
作者：林光
朝代：明

过尽黄茅入翠微，溪流掬饮试临矶。大千僧礼唐师祖，数百年留古钵衣。宝鸭睡熏香袅袅，琉璃倒照夜辉辉。平生愧我耽幽赏，洗足投筇久未归。
宿狸溪口
作者：林光
朝代：明

薄暮投何处，移蒿就浅滩。孤篷飘雨急，细浪拍舟寒。诗浸千山气，风传万竹竿。旅怀殊不恶，高枕入更阑。
宿禄步
作者：林光
朝代：明

行迈忽向夕，敛桨怯蛮少。烟深禄步衙，风卷畬人烧。横石喧江濑，缺月生夜照。扣舷发清赏，孤鹤谐远嘹。阳和布温春，魍魉伏深峤。拥衾清不寐，默坐观吾妙。
宿罗浮冲虚观
作者：林光
朝代：明

山灵久相候，今夜宿冲虚。三岛天分处，双楼月到初。已觉非人世，端堪卜此居。豫章曾住处，万古一潸如。
宿肇庆
作者：林光
朝代：明

晚雨何须不系舟，橹声咿哑尚中流。阴云未放端溪月，岚气先催肇庆秋。也许炉烟飘卧榻，不教灯影照眠鸥。鼻雷我惯甘云水，莫遣疏更到枕头。
宿西梁
作者：林光
朝代：明

赛神馀十酌，舟子谩招邀。深夜人犹语，孤灯雪自飘。西梁山欲拔，阴沴气仍骄。伏枕惟深汊，阴晴阅改朝。
宿陈山时陪胡伯雍明府祭神龙
作者：林光
朝代：明

碑残寺古不知年，懒向山僧话夙缘。杯酒未忘心里景，春风来放画中船。神龙巧送深更雨，天籁如闻绝壑泉。丰乐预占明府赐，天津何敢乱啼鹃。
宿马祖寺二首
作者：林光
朝代：明

眼底峰峦动几千，青山白帽任翛然。今宵马祖跏趺处，说破寒岩一线天。悬崖一枕傍云楼，入夜珠泉洒未休。几曲画眉天欲曙，半钩残月在岩头。
宿马祖寺二首·其一
作者：林光
朝代：明

眼底峰峦动几千，青山白帽任翛然。今宵马祖跏趺处，说破寒岩一线天。
宿马祖寺二首·其二
作者：林光
朝代：明

悬崖一枕傍云楼，入夜珠泉洒未休。几曲画眉天欲曙，半钩残月在岩头。
寄庄定山
作者：林光
朝代：明

三宿淹留去本迟，乞身容笑未知几。明夷偶见伤垂翼，大雅宁教变绿衣。老去江山终得计，本来花鸟是忘机。流行坎止平生意，不道先生与世违。
寄族子侄子翼
作者：林光
朝代：明

湖山影合橹声传，绝景那容着语言。汗漫移舟思往日，空濛招手是何年。尚平老去婚应毕，范蠡归来节亦全。料理太平堪击壤，五云常捧御炉前。
寄族弟秉之
作者：林光
朝代：明

城市风声隔，林泉兴味新。眼中端望汝，地下足宁亲。黑发终成雪，青山岂负人。升沉休更问，颜子一生贫。
寄林待用宪长三首
作者：林光
朝代：明

微风动池波，片月来相照。悠然南斗间，寂寞展清眺。采采青荷盘，吸此中秋露。滴露入诗杯，离情不堪赋。池水涵清风，鱼儿散还聚。安得意中人，边池纵幽别。
寄林待用宪长三首·其一
作者：林光
朝代：明

微风动池波，片月来相照。悠然南斗间，寂寞展清眺。
寄林待用宪长三首·其三
作者：林光
朝代：明

池水涵清风，鱼儿散还聚。安得意中人，边池纵幽别。
寄林待用宪长三首·其二
作者：林光
朝代：明

采采青荷盘，吸此中秋露。滴露入诗杯，离情不堪赋。
寄谢陈天锡明府送纸墨
作者：林光
朝代：明

百物穷途致匪轻，文房两宝拜兼并。元云洒处香风远，素楮摊来雪色明。虎豹纵横驱笔阵，蛟龙飞舞逐心兵。行边剩有閒风月，秃笔茅根写未胜。
富田谒文丞相
作者：林光
朝代：明

云水相看数百峰，富田蓑笠又从容。湖山何处非男子，宇宙常堪着此翁。祠庙星霜几草莽，大家门户总春风。凭谁细话兴亡事，烟雨霏微起暮钟。
寒雨
作者：林光
朝代：明

斜斜细雨北风吹，正值春分节近时。绿草贪生偏自得，只愁红紫损花枝。
寓京兆北堂将赴试院用旧韵呈诸同事四首
作者：林光
朝代：明

不为斯文浪皱眉，鉴空毫发莫欺之。谁从混沌开端倪，颇学支离到此时。风雅未回中古制，仆臣羞对晚唐诗。诸君道眼相料理，何事还堪答所知。断隔尘沙不上眉，一堂高坐更何之。閒同释子安禅日，静到希夷闭閤时。阅世且留双眼孔，遣怀添得几篇诗。平生坎止流行意，怕有清秋白月知。天闲十二近山眉，骏骨吾将一顾之。大府虚堂淹此日，白云高帽去何时。文衡有旨惭公剡，秋兴无端寄小诗。聚首传杯休谢醉，酒中真味少人知。不学娉婷老画眉，小拈枯笔亦羲之。斯文衡鉴聊今日，平地风云笑此时。观国未忘心里易，绿衣閒咏意中诗。如何一觉蒙头睡，祇有图南老子知。
寓京兆北堂将赴试院用旧韵呈诸同事四首·其一
作者：林光
朝代：明

不为斯文浪皱眉，鉴空毫发莫欺之。谁从混沌开端倪，颇学支离到此时。风雅未回中古制，仆臣羞对晚唐诗。诸君道眼相料理，何事还堪答所知。
寓京兆北堂将赴试院用旧韵呈诸同事四首·其三
作者：林光
朝代：明

天闲十二近山眉，骏骨吾将一顾之。大府虚堂淹此日，白云高帽去何时。文衡有旨惭公剡，秋兴无端寄小诗。聚首传杯休谢醉，酒中真味少人知。
寓京兆北堂将赴试院用旧韵呈诸同事四首·其二
作者：林光
朝代：明

断隔尘沙不上眉，一堂高坐更何之。閒同释子安禅日，静到希夷闭閤时。阅世且留双眼孔，遣怀添得几篇诗。平生坎止流行意，怕有清秋白月知。
寓京兆北堂将赴试院用旧韵呈诸同事四首·其四
作者：林光
朝代：明

不学娉婷老画眉，小拈枯笔亦羲之。斯文衡鉴聊今日，平地风云笑此时。观国未忘心里易，绿衣閒咏意中诗。如何一觉蒙头睡，祇有图南老子知。
寓京兆府闻宁永贞别驾因问
作者：林光
朝代：明

偶此逢人道讣音，吞声挥涕夜堂深。中都亦是栖贤地，别驾空怀济世心。老去功名真似梦，别来书问几浮沈。长安旧识何蕃面，无限芳声在士林。
寓南海祠
作者：林光
朝代：明

祠庙星霜九百周，野人衰病久淹留。乾坤息息藏真念，云水依依谢胜游。布被梦恬南海月，绨袍坐老虎门秋。殷勤拾贮波罗子，怕有行人一舣舟。
寓惠泉僧舍
作者：林光
朝代：明

日日呼童汲活池，九龙峰下缓归期。无胶可变漕渠浊，翻笑塘船忍渴时。
寓武昌宪台
作者：林光
朝代：明

危然三日坐蓬壶，十览分明尽楚都。千里云山来几席，万家烟火傍江湖。情浓小放吾诗笔，天远长开此画图。觅记高台无一字，先生真个是迂儒。人间何处有蓬壶，老眼西来又北都。已觉江山雄大楚，懒将花柳话西湖。夕阳红处添计料，南斗低时数象图。多谢乌台今夜月，清光犹复照吾儒。
寓武昌宪台·其一
作者：林光
朝代：明

危然三日坐蓬壶，十览分明尽楚都。千里云山来几席，万家烟火傍江湖。情浓小放吾诗笔，天远长开此画图。觅记高台无一字，先生真个是迂儒。
寓武昌宪台·其二
作者：林光
朝代：明

人间何处有蓬壶，老眼西来又北都。已觉江山雄大楚，懒将花柳话西湖。夕阳红处添计料，南斗低时数象图。多谢乌台今夜月，清光犹复照吾儒。
寓资福寺
作者：林光
朝代：明

塔飒招提景，春衫试苧麻。吾那拘礼数，僧亦厌袈裟。烟罩枇杷树，香传枸杞茶。冬冬还到耳，晚鼓散官衙。
寓铁佛寺时奉藩檄总修两浙实录
作者：林光
朝代：明

佛子轩窗隔翠微，微官何地更相宜。梅花月照杯传处，坞竹烟深履步时。闲里风光描不尽，静中鱼鸟看成痴。凡才未悟春秋旨，却与名藩管是非。
对凤仙花
作者：林光
朝代：明

墙角株株得意时，能红能白看成痴。清秋坐转虚檐日，我亦如花花不知。
对紫荆花有怀亡弟克明
作者：林光
朝代：明

花开花落太无情，春信何缘到紫荆。梦断重泉挥老泪，人间时节又清明。
寻梅四首
作者：林光
朝代：明

寻梅向何处，步入晚山稠。涧曲香风细，峰回径路幽。疏枝明雪霁，落日带烟浮。废寺空遗址，逢人问未休。远树人知少，新晴我独来。扳崖时系马，解带欲挥杯。玉蕾还藏艳，冰魂未染苔。孤山终是浅，安得此胚胎。出郭亦未远，香风傍马来。英华浸山霭，蓓蕾照溪苔。竹近遮还露，蜂忙去复回。安閒无限意，祇恐被春催。山近云常覆，林疏竹半遮。幽香和露滴，瘦影蘸溪斜。细认天机妙，翻愁卦画差。何人还卖兔，试与问东家。
寻梅四首·其一
作者：林光
朝代：明

寻梅向何处，步入晚山稠。涧曲香风细，峰回径路幽。疏枝明雪霁，落日带烟浮。废寺空遗址，逢人问未休。
寻梅四首·其三
作者：林光
朝代：明

出郭亦未远，香风傍马来。英华浸山霭，蓓蕾照溪苔。竹近遮还露，蜂忙去复回。安閒无限意，祇恐被春催。
寻梅四首·其二
作者：林光
朝代：明

远树人知少，新晴我独来。扳崖时系马，解带欲挥杯。玉蕾还藏艳，冰魂未染苔。孤山终是浅，安得此胚胎。
寻梅四首·其四
作者：林光
朝代：明

山近云常覆，林疏竹半遮。幽香和露滴，瘦影蘸溪斜。细认天机妙，翻愁卦画差。何人还卖兔，试与问东家。
寿三原王冢宰
作者：林光
朝代：明

扶植斯文最有功，谁教大老老关中。春延鹤算应无极，天驻仙颜老更童。万姓每思文彦博，三边犹惮寇莱公。千钧何处逢乌获，吟望青山话未穷。
寿湖隐方翁
作者：林光
朝代：明

科头向南亩，七十四回春。不信乌纱帽，能荣白发人。稻苗看正熟，村酒酿来醇。又见诸孙子，幽居各买邻。
将之严州写怀留别京师诸友八首
作者：林光
朝代：明

尘缘三月住京师，去傍桐江一钓丝。三沐三薰扬葛袂，半醒半醉咏鸱夷。备尝世味心灰后，拈弄风花景暮时。凉雨几番思到骨，卖书争恐买舟迟。拜望都门别帝畿，南薰拂面鬓丝丝。官如捷举叨祠禄，山到严州似武夷。世路怯逢秋暑恶，漕渠争趁雨凉时。卑官自笑无多福，閒弄金丹得老迟。东风策马出郊畿，莺啭千回柳万丝。送我严陵惟钓濑，何心鲁叟欲居夷。斯文颇入支离后，至乐深于寂淡时。山水天留奇绝处，更将何事怨衰迟。问柳寻花出帝畿，新题留别写乌丝。何愁浙水无薇蕨，真信严光是伯夷。去棹快经霖雨后，计程刚到暮秋时。乌纱白葛严州路，祇恐山灵讶到迟。海内英豪满帝畿，斯文常欲辨毫丝。閒因旧学窥千古，何用虚名慕四夷。剩水残山皆乐地，乘田委吏乃吾时。阳关几曲都门酒，肯放深杯入手迟。叠叠新声写旧畿，别情端似绎吾丝。真源会处忘饥渴，世路经来识险夷。直把斯文供职业，更将何事答明时。宅南宅北春风动，贪种名花岂厌迟。千年麟凤几郊畿，道脉悠悠寄一丝。诗笔未能忘大雅，羲爻端恐忽明夷。苏湖振起文衰后，濂洛开当宋盛时。无限怀贤今日意，三千里外铎声迟。老眼南畿又北畿，几人倾倒不留丝。庙堂何患无韩范，边境今应扫貊夷。溟海屡瞻鹏化后，朝阳真听凤鸣时。诸君总有匡时策，莫遣封章入奏迟。
将之严州写怀留别京师诸友八首·其一
作者：林光
朝代：明

尘缘三月住京师，去傍桐江一钓丝。三沐三薰扬葛袂，半醒半醉咏鸱夷。备尝世味心灰后，拈弄风花景暮时。凉雨几番思到骨，卖书争恐买舟迟。
将之严州写怀留别京师诸友八首·其七
作者：林光
朝代：明

千年麟凤几郊畿，道脉悠悠寄一丝。诗笔未能忘大雅，羲爻端恐忽明夷。苏湖振起文衰后，濂洛开当宋盛时。无限怀贤今日意，三千里外铎声迟。
将之严州写怀留别京师诸友八首·其三
作者：林光
朝代：明

东风策马出郊畿，莺啭千回柳万丝。送我严陵惟钓濑，何心鲁叟欲居夷。斯文颇入支离后，至乐深于寂淡时。山水天留奇绝处，更将何事怨衰迟。
将之严州写怀留别京师诸友八首·其二
作者：林光
朝代：明

拜望都门别帝畿，南薰拂面鬓丝丝。官如捷举叨祠禄，山到严州似武夷。世路怯逢秋暑恶，漕渠争趁雨凉时。卑官自笑无多福，閒弄金丹得老迟。
将之严州写怀留别京师诸友八首·其五
作者：林光
朝代：明

海内英豪满帝畿，斯文常欲辨毫丝。閒因旧学窥千古，何用虚名慕四夷。剩水残山皆乐地，乘田委吏乃吾时。阳关几曲都门酒，肯放深杯入手迟。
将之严州写怀留别京师诸友八首·其八
作者：林光
朝代：明

老眼南畿又北畿，几人倾倒不留丝。庙堂何患无韩范，边境今应扫貊夷。溟海屡瞻鹏化后，朝阳真听凤鸣时。诸君总有匡时策，莫遣封章入奏迟。
将之严州写怀留别京师诸友八首·其六
作者：林光
朝代：明

叠叠新声写旧畿，别情端似绎吾丝。真源会处忘饥渴，世路经来识险夷。直把斯文供职业，更将何事答明时。宅南宅北春风动，贪种名花岂厌迟。
将之严州写怀留别京师诸友八首·其四
作者：林光
朝代：明

问柳寻花出帝畿，新题留别写乌丝。何愁浙水无薇蕨，真信严光是伯夷。去棹快经霖雨后，计程刚到暮秋时。乌纱白葛严州路，祇恐山灵讶到迟。
将出京留别诸明公次屠亚卿元勋先生见赠韵三首
作者：林光
朝代：明

长笑江都老一儒，西京应不乏师模。春风只眼还荆楚，襄汉澄源异鉴湖。醴酒敢期今日设，莼羹宁患此时无。分携多谢诸朝贵，借誉无盐过子都。胄监三年录腐儒，宫墙仰见圣规模。忙来行李轻千里，老去烟波负五湖。礼乐河间疑可复，文章西汉岂终无。襄阳此去知何补，空有狂言落帝都。官左宁须怨业儒，乘田委吏是师模。心驰天柱春回柳，身谢京尘水到湖。阅世却留双眼在，买山真笑一钱无。铜鞮试听襄阳曲，陈疏何妨又楚都。
将出京留别诸明公次屠亚卿元勋先生见赠韵三首·其一
作者：林光
朝代：明

长笑江都老一儒，西京应不乏师模。春风只眼还荆楚，襄汉澄源异鉴湖。醴酒敢期今日设，莼羹宁患此时无。分携多谢诸朝贵，借誉无盐过子都。
将出京留别诸明公次屠亚卿元勋先生见赠韵三首·其三
作者：林光
朝代：明

官左宁须怨业儒，乘田委吏是师模。心驰天柱春回柳，身谢京尘水到湖。阅世却留双眼在，买山真笑一钱无。铜鞮试听襄阳曲，陈疏何妨又楚都。
将出京留别诸明公次屠亚卿元勋先生见赠韵三首·其二
作者：林光
朝代：明

胄监三年录腐儒，宫墙仰见圣规模。忙来行李轻千里，老去烟波负五湖。礼乐河间疑可复，文章西汉岂终无。襄阳此去知何补，空有狂言落帝都。
将别严州留别诸友二首
作者：林光
朝代：明

出门信步亦何疑，宜止宜行各有时。尘俗随流皆下策，天君能主即严师。千年自合留双眼，一敬端堪破万私。但得手中龙剑在，何愁光焰少人知。缆解沙鸥且莫疑，溪梅刚遇放花时。诸君试共参天意，释子还能礼祖师。山色留连皆惜别，风光过取不嫌私。他年归问桐江路，却把严光作故知。
将别严州留别诸友二首·其一
作者：林光
朝代：明

出门信步亦何疑，宜止宜行各有时。尘俗随流皆下策，天君能主即严师。千年自合留双眼，一敬端堪破万私。但得手中龙剑在，何愁光焰少人知。
将别严州留别诸友二首·其二
作者：林光
朝代：明

缆解沙鸥且莫疑，溪梅刚遇放花时。诸君试共参天意，释子还能礼祖师。山色留连皆惜别，风光过取不嫌私。他年归问桐江路，却把严光作故知。
将往苍梧三首
作者：林光
朝代：明

利前害后两相咻，世计催人可自由。倚棹长江看暑月，野夫乘兴欲西游。寻舟欲出更逡巡，香菌初生暑畏人。不识顶湖山下露，风花还有去年春。自是先生懒出门，岂因残暑废杯樽。海山六月还堪赏，红日升时露未乾。
将往苍梧三首·其一
作者：林光
朝代：明

利前害后两相咻，世计催人可自由。倚棹长江看暑月，野夫乘兴欲西游。
将往苍梧三首·其三
作者：林光
朝代：明

自是先生懒出门，岂因残暑废杯樽。海山六月还堪赏，红日升时露未乾。
将往苍梧三首·其二
作者：林光
朝代：明

寻舟欲出更逡巡，香菌初生暑畏人。不识顶湖山下露，风花还有去年春。
将游三洲岩招同志二首
作者：林光
朝代：明

留将百粤千年兴，偿却三洲一日游。飞翰向逢梅御史，放吟今作白江州。山光有分还招手，世计无端任转头。何处元公轻着笔，不妨云水远搜求。紫府曾闻一洞幽，凝乘东舫作西游。脚跟何日能千里，眼孔如今负九州。山水猜排终我老，尘埃容易白人头。贫家百事都难在，只有春光不用求。
将游三洲岩招同志二首·其一
作者：林光
朝代：明

留将百粤千年兴，偿却三洲一日游。飞翰向逢梅御史，放吟今作白江州。山光有分还招手，世计无端任转头。何处元公轻着笔，不妨云水远搜求。
将游三洲岩招同志二首·其二
作者：林光
朝代：明

紫府曾闻一洞幽，凝乘东舫作西游。脚跟何日能千里，眼孔如今负九州。山水猜排终我老，尘埃容易白人头。贫家百事都难在，只有春光不用求。
将游陈山三首
作者：林光
朝代：明

八载官垂满，三春花又深。人偏多系累，天未定晴阴。越海频飞梦，龙湫拟洗心。传诗订佳侣，谁谓少知音。逸少谈岷岭，平生负一游。东吴山更少，我辈愿何酬。僻地栖成懒，馀生习易浮。古今言脱屣，谁复步瀛洲。看山劳作梦，细雨果今晨。诗思空泉涌，狂心自鸟驯。盘蛇先洗石，龙母信通神。暗惜繁花落，春光过七分。
将游陈山三首·其一
作者：林光
朝代：明

八载官垂满，三春花又深。人偏多系累，天未定晴阴。越海频飞梦，龙湫拟洗心。传诗订佳侣，谁谓少知音。
将游陈山三首·其三
作者：林光
朝代：明

看山劳作梦，细雨果今晨。诗思空泉涌，狂心自鸟驯。盘蛇先洗石，龙母信通神。暗惜繁花落，春光过七分。
将游陈山三首·其二
作者：林光
朝代：明

逸少谈岷岭，平生负一游。东吴山更少，我辈愿何酬。僻地栖成懒，馀生习易浮。古今言脱屣，谁复步瀛洲。
将登黄鹤楼
作者：林光
朝代：明

此楼胜概传今古，此日须谁共一登。秋气转清山自好，篇诗欲赋我何能。眼前绝景应相候，梦里危栏久已凭。樽酒倘逢仙子约，西风双鬓任鬅鬙。
将至临城驿
作者：林光
朝代：明

争先路径险难量，痴立踟蹰对夕阳。身计百年空自拙，马蹄今日为谁忙。月当残腊还留照，鬓看寒霜转易苍。谁道临城能馆吏，中宵犹为倒馀觞。
将至德州短述二首
作者：林光
朝代：明

身在俱为乐，途穷亦不嗔。南风休滞我，堤柳尚迎人。零乱波翻玉，鬅鬙鬓欲银。乾雷无雨意，再拜祝江神。画鹢来官舫，黄牛守野童。麦苗今渴雨，舟子莫呼风。书役夫催急，流亡室半空。平生忧国意，无语向山东。
将至德州短述二首·其一
作者：林光
朝代：明

身在俱为乐，途穷亦不嗔。南风休滞我，堤柳尚迎人。零乱波翻玉，鬅鬙鬓欲银。乾雷无雨意，再拜祝江神。
将至德州短述二首·其二
作者：林光
朝代：明

画鹢来官舫，黄牛守野童。麦苗今渴雨，舟子莫呼风。书役夫催急，流亡室半空。平生忧国意，无语向山东。
将谒徐孺子
作者：林光
朝代：明

百年湖海留双脚，每每思登孺子亭。小酌几时逢好日，北风吹雨又冥冥。
将赴襄阳
作者：林光
朝代：明

云霄万里谁能测，宇宙千年运几开。襄阳小儿应绝倒，南翁先生胡此来。汉江源远心曾到，天柱峰高景拟裁。老去笔头閒未得，中原山水梦相催。
小年二首
作者：林光
朝代：明

甲子春侵腊，燕京又小年。儿童欢礼灶，箫鼓闹喧天。数九晴看柳，书空仰羡鸢。此身吾自有，富贵乃浮烟。旅馆身如赘，春催未尽年。童颜欺白发，老眼看青天。徇俗焚巫马，乘风笑纸鸢。岁穷穷未送，泪落湿薪烟。
小年二首·其一
作者：林光
朝代：明

甲子春侵腊，燕京又小年。儿童欢礼灶，箫鼓闹喧天。数九晴看柳，书空仰羡鸢。此身吾自有，富贵乃浮烟。
小年二首·其二
作者：林光
朝代：明

旅馆身如赘，春催未尽年。童颜欺白发，老眼看青天。徇俗焚巫马，乘风笑纸鸢。岁穷穷未送，泪落湿薪烟。
小年遣怀
作者：林光
朝代：明
体裁：古风

记得去年当小年，避风舟枕长江边。雪飘浪打牛屎港，蛟翻鼍吼那能眠。晓来扫雪向篷面，铁鼎煮茗吹寒烟。老夫情怀亦不恶，诗思汹涌来如泉。今年严州小年日，寒毡痴坐乌龙前。文字之官颇閒雅，案牍未许来相煎。门生知我术业浅，兔鱼入手忘蹄筌。官规厌苦循旧例，葛藤自尔相牵缠。功名喧吓垂竹帛，文章磊落追前贤。后生敢谓无斯志，执经孰与深穷研。义理入口本刍豢，天机何处寻鱼鸢。斯道朝闻可夕死，卓哉愤悱谁堪传。吾年六十向衰谢，济时行道知无缘。天灵一点幸不灭，眼中了了那容言。好山无数列四座，碧流千里来涓涓。时阑岁暮新酿熟，磁杯满引心悠然。昨宵归梦踰岭海，儿女万里心相悬。
小年遣怀
作者：林光
朝代：明

记得去年当小年，避风舟枕长江边。雪飘浪打牛屎港，蛟翻鼍吼那能眠。晓来扫雪向篷面，铁鼎煮茗吹寒烟。老夫情怀亦不恶，诗思汹涌来如泉。今年严州小年日，寒毡痴坐乌龙前。文字之官颇閒雅，案牍未许来相煎。门生知我术业浅，兔鱼入手忘蹄筌。官规厌苦循旧例，葛藤自尔相牵缠。功名喧嚇垂竹帛，文章磊落追前贤。后生敢谓无斯志，执经孰与深穷研。义理入口本刍豢，天机何处寻鱼鸢。斯道朝闻可夕死，卓哉愤悱谁堪传。吾年六十向衰谢，济时行道知无缘。天灵一点幸不灭，眼中了了那容言。好山无数列四座，碧流千里来涓涓。时阑岁暮新酿熟，磁杯满引心悠然。昨宵归梦踰岭海，儿女万里心相悬。
小湘峡
作者：林光
朝代：明

江水来何急，江鸥泛自闲。濛濛天际雨，冉冉峡前山。谷树含秋意，岚风洒醉颜。何能伴渔子，一枕卧江湾。
小湘峡
作者：林光
朝代：明

知是何山叠耸头，纵横直欲断江流。看他峡内清清水，不到东溟未肯休。
小湘峡叶生璧买鲜儗明日携游三洲岩诗以戏之
作者：林光
朝代：明

小网新提出峡门，船头泼剌见波翻。霜刀且付饔人手，雪鲙看飞老瓦盘。风景随拈皆落句，溪山到处可开樽。何须屈指三洲路，不掷金钱负晚飧。
小至四首追次老杜韵
作者：林光
朝代：明

冻笔频呵不用催，天机又见转头来。一阳隐隐地中复，万事悠悠心已灰。数九醉呼凉国酒，寻香忽忆故山梅。膝边共笑儿痴小，强解娱亲捧寿杯。时行时止勿劳催，小去看看大又来。霞映晓窗初酿雪，气回虚室自浮灰。年颜孟浪休占鹊，春信依稀欲放梅。安养微阳无一事，浅倾元酒落磁杯。时至真如有物催，冥鸿天际去还来。且拚身似随阳鸟，已觉心同候管灰。南酒会浇坟上土，微阳温养腊前梅。重关谨闭非无策，常笑猩猩误举杯。浮生短景递相催，老厌尘途谢往来。共喜微阳回此日，谁沾元气动浮灰。羲爻成像聊观复，天地藏春未放梅。保合太和身久掩，呼儿缓送暖脐杯。
小至四首追次老杜韵·其一
作者：林光
朝代：明

冻笔频呵不用催，天机又见转头来。一阳隐隐地中复，万事悠悠心已灰。数九醉呼凉国酒，寻香忽忆故山梅。膝边共笑儿痴小，强解娱亲捧寿杯。
小至四首追次老杜韵·其三
作者：林光
朝代：明

时至真如有物催，冥鸿天际去还来。且拚身似随阳鸟，已觉心同候管灰。南酒会浇坟上土，微阳温养腊前梅。重关谨闭非无策，常笑猩猩误举杯。
小至四首追次老杜韵·其二
作者：林光
朝代：明

时行时止勿劳催，小去看看大又来。霞映晓窗初酿雪，气回虚室自浮灰。年颜孟浪休占鹊，春信依稀欲放梅。安养微阳无一事，浅倾元酒落磁杯。
小至四首追次老杜韵·其四
作者：林光
朝代：明

浮生短景递相催，老厌尘途谢往来。共喜微阳回此日，谁沾元气动浮灰。羲爻成像聊观复，天地藏春未放梅。保合太和身久掩，呼儿缓送暖脐杯。
少保大司寇总制洪两峰先生见示春日游鸡鸣寺旧作追和奉答二首
作者：林光
朝代：明

寺爱鸡鸣过柳堤，三春风日弄晴晖。身登佛塔形如花，心出云霄步欲飞。今古英雄留胜迹，寻常治乱起几微。夕阳回首乌衣巷，争迓神仙一醉归。玄武湖边寺可扳，黑龙常见有无间。六朝文物空前代，七级浮屠尚此山。王气东南元有主，大明日月照区寰。先生多少登临兴，富贵浮云视等閒。
少保大司寇总制洪两峰先生见示春日游鸡鸣寺旧作追和奉答二首·其一
作者：林光
朝代：明

寺爱鸡鸣过柳堤，三春风日弄晴晖。身登佛塔形如花，心出云霄步欲飞。今古英雄留胜迹，寻常治乱起几微。夕阳回首乌衣巷，争迓神仙一醉归。
少保大司寇总制洪两峰先生见示春日游鸡鸣寺旧作追和奉答二首·其二
作者：林光
朝代：明

玄武湖边寺可扳，黑龙常见有无间。六朝文物空前代，七级浮屠尚此山。王气东南元有主，大明日月照区寰。先生多少登临兴，富贵浮云视等閒。
少保大司寇总制洪两峰先生隆中谒武侯兼承致前美建议立祠之意各依韵奉答二首
作者：林光
朝代：明

思齐前烈扫边尘，龙卧贤豪世绝伦。祠下一时来展拜，隆中千古托交神。侯声道义终扶汉，公仗天威讨不臣。却忆纵擒多妙算，岂无灵感佑吾人。元戎肃谒武侯堂，山色隆中胜倍常。诗句唤醒尘世梦，酒杯引祝洞云傍。军师出将曾何忝，王佐抡才尚未忘。百代能逢几知己，野花岩谷尽情香。
少保大司寇总制洪两峰先生隆中谒武侯兼承致前美建议立祠之意各依韵奉答二首·其一
作者：林光
朝代：明

思齐前烈扫边尘，龙卧贤豪世绝伦。祠下一时来展拜，隆中千古托交神。侯声道义终扶汉，公仗天威讨不臣。却忆纵擒多妙算，岂无灵感佑吾人。
少保大司寇总制洪两峰先生隆中谒武侯兼承致前美建议立祠之意各依韵奉答二首·其二
作者：林光
朝代：明

元戎肃谒武侯堂，山色隆中胜倍常。诗句唤醒尘世梦，酒杯引祝洞云傍。军师出将曾何忝，王佐抡才尚未忘。百代能逢几知己，野花岩谷尽情香。
尼山
作者：林光
朝代：明

泰岳东南一脉分，五峰罗列一峰尊。谁知元气当交会，也用精诚感厚坤。
屋卖
作者：林光
朝代：明

屋卖谁催去，冰凝天欲留。行藏双老眼，飘泊一虚舟。剑气防冲斗，乡心更倚楼。西风殊可骇，留得木绵裘。
屠亚卿索次周司徒分献星辰二坛韵
作者：林光
朝代：明

邕邕天乐协和銮，袅袅心香肃礼坛。珠斗艳藏苍玉斝，露华清润紫云冠。三斟秬鬯神应格，九奏登歌夜未阑。君动臣随皆至礼，天人何以不交欢。
屠秋官席上再叠
作者：林光
朝代：明

饭颗山前亦偶逢，短篇那更用先容。烛花也解含春意，樽酒何妨及暮钟。孤艇旧回三塔寺，一筇曾柱九龙峰。青天乌帽吴门路，云水如今兴转浓。
山行
作者：林光
朝代：明

白帽欹蒙一敝裘，独乘羸马步山丘。春风面面天难老，溟海恢恢地亦浮。阅世不劳均置足，逃名也欲习科头。红尘断隔清湖洞，云鹤千峰任去留。
岁暮
作者：林光
朝代：明

岁暮濒濒酒，长江处处诗。谁能怜子翼，吾亦爱廷仪。宦辙几千里，乡心十二时。行边频数九，花鸟及京畿。
岳云楼
作者：林光
朝代：明

景色为谁好，新愁入我深。白云空望断，老病更侵寻。睥睨开青嶂，郊原锁暮阴。行藏今古异，同地不同心。
峡口
作者：林光
朝代：明

沿堤处处露榕根，潦去江深见水痕。远嶂排空明落日，长牵拖绿入黄昏。天机在处看来妙，图马前头不受言。收拾春光且归去，豆麻还绕榄山门。
峡山寺
作者：林光
朝代：明

长风两袖正披披，又上飞来引一卮。山峙水流俱自在，白云乌帽本无期。寻常影响驰人易，四十烟霞灭迹迟。何事尘头空搜搜，百年疑是未醒时。
峰顶寺
作者：林光
朝代：明

数亩畬田列小城，人间天上果分明。金牛逸老耽幽赏，何处逢人一寄声。
工书
作者：林光
朝代：明

书逼钟王役莫逃，工书尽日是贪劳。不如任拙都无事，坐入更深看月高。